text:
ई सोचय के बात अछि... एहि पर अहां विचार करिऔ जे कि नरेन्द्र मोदी जी किछ बेजाए कहलाह? कि बिहार जातिवादी राजनीति के चक्कर मे बर्बाद नहि
भ गेल?
नरेन्द्र मोदी के साफ कहनाए छलन्हि जे...जे राज्य-इलाका जातिवाद मे फंसल ओ तबाह भ गेल.
गुजरात मे दिसंबर मे चुनाव होए वाला अछि आओर हुनका अपने पार्टी के पटेल समुदाय के तरफ सं विरोध के सामना करय पड़ि रहल छनि. एकटा गुजरात दंगा के छोड़ि देल जाउ तं गुजरात अखन देश के सभ सं नीक जगह अछि बिजनेस के हिसाब सं... कामकाज के हिसाब सं. लोक ओहि ठाम निवेश करय चाहय छथिन्ह.
गोधरा दंगा के बाद फेर कोनो बड़का कांड नहि भेल. लॉ एंड ऑर्डर अखन देश मे सभसं नीक गुजरात के अछि.
ऑफिस-दफ्तर के कोनो काज अहां के जतेक आराम सं गुजरात मे होएत ओतेक आराम सं देश में कतहुं नहि होएत. सरकारी कामकाज एकदम सं प्रोफेशनल ढंग सं भ रहल अछि. बिहारी सरकारी दफ्तर टाइप नहि... जतए बिना पाई देने...दस बेर दौड़-धूप कएने काज नहि होएत अछि.
गुजरात मे एक मिनट लेल बिजली नहि जाएत अछि. कल-कारखाना के जाल बिछ गेल अछि. लोक के जीवन स्तर काफी नीक अछि. लोक के पास पाई के कमी नहि अछि.
जखन कि बिहार के हाल एकदम सं उलट अछि. ई दोसर बात अछि जे बिहार आब फेर विकास के राह पर चलि पड़ल अछि मुदा गुजरात के विकास तक पहुंचय मे अखनो सौ साल लागत. बड़ पाछा छी अपना सभ. पढ़ाई-लिखाई...स्कूल- कॉलेज...सड़क-रेल...रोजगार सभ किछ मे.
कोनो बिहारी छात्र के पढ़ाई दिल्ली...कोलकाता...मुम्बई आ कर्नाटक...चेन्नई के बिना पूरा नहि होएत अछि. नौकरी लेल बिहार सं बाहर जाए पड़य छनि. गाम सभ तं ई कहावत चलि गेल अछि जे...जे कनिओ होशगर छल ओ तं दिल्ली...मुंबई चलि गेल. जे किछ नहि करि पौलक ओ गाम मे बैसल अछि.
गाम मे गुजरात के लोक सेहो बैसल छथिन्ह मुदा ओ पॉजिटिव हिसाब सं जखन कि बिहारी निगेटिव हिसाब सं.
आखिर एहि सभ के लेल जातिवादी राजनीति जिम्मेदार नहि अछि की ? नरेन्द्र मोदी किछ अपसियात कहि देलखिन्ह की ?
केना बढ़त आगां बिहार... जतय के स्कूल-कॉलेज के एडमिशन सं लsक...ब्लॉक मे सार्टिपिकेट बनाबय के काज धरि जाति के आधार पर होएत होए. कोनो चुनाव होए ओ बिना ब्राह्मण... राजपूत... भूमिहार... यादव... कोइरी... कुर्मी... दलित... मुस्लिम समीकरण के बिना नहि होएत.
कहिओ ब्राह्मण राज... तं कहिओ राजपूत राज... तं कहिओ भूमिहार राज...आ यादव राज... तं कहिओ कोइरी-कुर्मी राज. एहन मे कि होएत राज्य के विकास?
जखन धरि वोट लेबय के रहय छनि जाति के नाम लए छथिन्ह... मुदा जीतलाह पर ध्यान राखए छथिन्ह सिर्फ अपन. कहां गेल जाति आ कहां गेल धर्म.
जातिवादी राजनीति के चक्कर मे कई बेर बिहार के खास इलाका के विकास नहि भेल. किएक तं ई ब्राह्मण... राजपूत...भूमिहार... यादव... कोइरी... कुर्मी के इलाका अछि. जे- जे जाति के नेता के सरकार आएल ओ अपना हिसाब सं अपन जाति बहुल इलाका पर ध्यान देलाह. एहनो नहि भेल जे ओ अपनो इलाका के चमका देलाह. बस हल्का-फुल्का काज करि लोक से सांत्वना देलाह.
अगर ओ अपनो इलाका लेल नीक काज कएने रहताह तं धीरे-धीरे पूरा बिहार चमैकि गेल रहैत मुदा एहन नहि भेल. ओ किछ विकास के काज करय लेल आगां बढ़ला तं दोसर लांगड़ि लगा देलाह.
कोनो नेता बिहार के हिसाब सं नहि सोचलखिन्ह... आब बिहार मे रेल के हाल देखिऔ... भरि गर्मी छुट्टी कोनो ट्रेन मे टिकट नहि मिल रहल अछि. जखन कि ललित बाबू सं लsक नीतीश कुमार... लालू यादव...रामविलास पासवान रेल मंत्री रहलाह.
हिनका सभ के ओतेक दिन रेल मंत्री रहितो कोनो खास असर दिखा रहल अछि अहां के. जखन कि अकेले ममता बनर्जी बंगाल के लेल खुट्टा गाड़ने छथीह.
अहां कहबय जे बिहार आब आगां बढ़ि रहल अछि. कानून-व्यवस्था के राज कायम भ गेल अछि..एकर उदाहरण अहां के पिछला दिन रणवीर सेना प्रमुख ब्रह्मेश्वर मुखिया के मर्डर के बाद मिल गेल होएत. आरा सं राजधानी पटना धरि बदमाश... उपद्रवी के तांडव होएत रहल सरकार मौन.
कि एहि मे जातिवादी राजनीति नहि छल ? कि एहने लॉ एंड ऑर्डर पर लोक बिहार मे निवेश लेल आगा अएताह. बिजली के ठिकाना नहि केना लागत कोनो इंडस्ट्री?
पिछला दिन सड़क निर्माण सं जुड़ल कइटा इंजीनियर के... कइटा उद्योगपति के फिरौती के लेल धमकी देल गेल... अखनो अपहरण...रंगदारी कम नहि भेल अछि. बस मामला भीतरे-भीतरे सलैटि जाएत अछि.
कि एहि सभ के जातिवादी राजनीतिके संरक्षण नहि अछि.
कई बेर तं बिहारी नेता जातिवाद के चक्कर मे बिहार नहि देखय छथिन्ह अपन इलाका देखय छथिन्ह... अपन जाति बहुल इलाका देखय छथिन्ह.
नहि तं कि एम्स... आईआईटी... ट्रिपलआईटी... मैनेजमेंट इंस्टीट्यूट... फिल्म इंस्टीट्यूट... मीडिया इंस्टीट्यूट... केंद्रीय यूनिवर्सिटी सभ किछ एकहि दिस बनैत... बिहार के सभ इलाका मे ई खुलैत तं सभ इलाका के विकास होएत.
दोसर राज्य मे केना आईआईटी रुड़की... खड़गपुर जका दूरदराज इलाका मे अछि. आईआईएमसी ओडिशा के दूरदराज ढेंकनाल मे अछि. आईटी के कोनो पैघ काज बिहार मे किएक नहि अछि... सभ के ज़ड़ि मे कतहुं नहि कतहुं जातिवादी राजनीति जरूर अछि.
बिहार मे त जे जाति के मुख्यमंत्री होए छथिन्ह आमतौर पर जतेक समिति... बोर्ड अछि सभ के अध्यक्ष...चेयरमैन हुनके जाति के होए छनि. जतेक प्रमुख जगह होएत हुनके जाति के लोक भरि जाए छथिन्ह.
बीडीओ... सीओ... दरोगा... एसपी सं लsक डीएम... आईजी तक सभ जाति के आधार पर तय कएल जाएत अछि. मनचाहा जगह जाति के लोक के भर्ती कएल जाएत अछि.
एहि सं दोसर जाति के लोक हुनका पास विकासक काज के लेल कम जाए छथिन्ह... जएबो करय छथिन्ह तं कई बेर दौड़ाएल जाए छथिन्ह. आओर जे जाति के छथिन्ह ओ जाति सं बेसि अपन पर्सनल फायदा के लेल ओहि नेता के आगां- पाछां करैत रहय छथिन्ह.
जखन धरि राज रहल तनि क चलताह राज गेल घर पर खाट बिछा पड़ल रहताह. ऐना मे केना होएत विकास?


c: text/html

text:
विप्रलब्धा केर भूमिका
डॉ. केदार नाथ लाभ
श्रीमती शेफालिका वर्मा आधुनिक मैथिली कविताक पारिजात पत्र पर अंकित एकटा सिंदूरी हस्ताक्षर छैथ. जेना कारी कारी केश-जालक बीच श्वेत सिउंथ पर सिन्नुरक रश्मि-रेख अपन आलोक लोक सँ दीपित भ सहजहि सम्मोहक भ जायत अछि तहिना श्रीमती शेफालिका वर्मा अपन अंतर्मनक नील गगनक आर पार पसरल कोनो अतल-असीम वेदना व्यथाक घनखंडक मध्य अपन काव्यक रश्मि रागिनी आ ज्योति-ज्वार सँ सहजहि हिय-हारिल भ गेल छथि.
कला अथवा कविताक सम्बन्ध मे रोमांटिक धारणा ई छलैक जे ओ व्यक्तित्वक अभिव्यक्ति अछि. जखन रोमांस वादक विरुद्ध यूरोप मे प्रतिक्रिया ठाढ़ भेल तखन ई कहल गेलैक जे कला व्यक्तित्वक अभिव्यक्ति नहि प्रत्युत व्यक्तित्व सँ पलायनक क्रिया थीक . इलीयट एहि स्थापनाक अगुआ छलाह. , मुदा, व्यक्तित्व सँ इलियटक की आशय छलैक से वो स्वयम स्पष्ट नहीं केलनि , ओ मात्र इयाह कहलनि जे कवि के अपन व्यक्तित्व नहीं होयत छैक. . ओ मात्र प्लेटिनम क धातु जकां स्वयम अप्रभावित रहैत एक गोट माध्यमक रूप मे वस्तु -स्तिथि आ अनुभव कें तद्वत अभिव्यक्त क दैत छथि. कला अथवा काव्यक सम्बन्ध मे इलियटक जे मान्यता छनि ताहि कसौटी पर स्वयम इलियट क कविता सफल नहि मानल जेतनी आ ओ स्वयम अपना व्यक्तित्व सँ अपना काव्य-कर्तृत्व मे पलायन नहि क सकलाह से स्पष्ट भ जायत.
इलियट क अपेक्षा भारतक रवि बाबु आ मोहम्मद इकबाल दुनू गोटे कलाक सम्बन्ध में स्पष्ट चिंतन करैत कहने छैथ जे कला व्यक्तित्वक अभिव्यक्ति अछि. मुदा, इकबाल क दृष्टि में व्यक्तित्वक अर्थ अछि जीवनक दुःख- दैन्य, निराशा,पीड़ा आ ताप-संताप में संघर्षशील रहब. संघर्ष, सिमसिमाह आ अकर्मण्य व्यक्ति के इकबाल व्यक्तित्व-रहित मनैत छलाह , अर्थात इकबाल क कला-दर्शन तोल्स्तोय क कला-दर्शनक समकक्ष छल.
रवि बाबु सेहो कला कें व्यक्तित्वक अभिव्यक्ति मानैत छलाह .हुनका दृष्टिये व्यक्तित्वक अर्थ संघर्षशीलता नहि छल.. ओ कला में उपयोगिता के महत्व नहि दैत छलाह .उप्योगिताक सतत संधान एक गोत पाशविक प्रवृति थीक . मनुष्य पशुधर्मी नहि अछि. कला मनुष्यक कोनो भौतिक उप्योगिताक पूर्ति नहि करैत अछि . ओ मात्र मनुष्यक अन्तःकरण क सौन्दर्यानुभूति , हर्ष-विषद,आशा, निराशा ,सुख़-दुःख,हास-अश्रु आदिक सहज अभिव्यंजना थीक. कला मनुष्य कें ओ भूमिका प्रदान करैत छैक जाते मनुष्य अपन आतंरिक ,रागात्मक स्वरुप अथच निष्कलुष व्यक्तित्वक प्रकाशन करैत अछि.
एहि दृष्टिये शेफालिका वर्मा क परिगणना ओहि स्कूल में हेतनि जकर विचार-धारणा श्री रविन्द्र नाथ ठाकुर प्रतिपादित करैत छैथ. वस्तुतः कला अथवा काव्य कविक मानसिक विलास अथवा बौधिक व्यायाम नहीं होइछ आ ने ओ कविक नैतिकता अथवा समाज शाश्त्रीयताक दार्शनिक अभिव्यक्ति होइत अछि. ओ त मात्र कविक विवशता थीक . कलाक माध्यम स कलाकार अपन शुद्ध व्यक्तित्व के निर्वस्त्र क दैत अछि , कविताक माध्यम स कविक अंतर्व्यक्तित्व निर्वसन भ जायत छैक. एक हद धरि कविता कवि क व्यक्तित्वक कृत्रिम खोल उतारि क ओकर रग रगक पारदर्शी रूप सभक समक्ष प्रस्तुत क दैत छैक.
प्रस्तुत कविता संग्रह ' विप्रलब्धा ' में संकलित कविता सभ शेफालिका जीक व्यक्तित्वक निरभ्र पारदर्शी रूप के हमरा सभक समक्ष सम्पूर्ण चारुता आ मनोग्यता क संगे प्रस्तुत करवा में सफल - समर्थ सिद्ध भेल अछि . ओस-विन्दुक अलस भार सँ सज्जित कमल-दल जकां ई कविता संग्रह हिनक वैयक्तिक अनुभूति राशि क कोमल,करुण ,सजल-तरल, सुकुमार संभार सँ सहजे रमणीय आ तलस्पर्शी भ गेल अछि . हिनक भाव बोधक क्षितिज अभिनव कलात्मकता क अरुणाभा सँ रंजित अछि. कथ्य्क संगे अभिव्यंजना क चारूत्व ,रूप-विधांक सौश्ठव आ चित्र धर्मिता जतवे चाक्षुष अछि ततवे भास्वरो. .
शेफालिका जी गीत अगीत ( मुक्त वृत्त में प्रणित काव्य ) दुनू प्रकारक काव्यक प्राणवंत कवयित्री छथि. हिनक काव्यक संसार गहन संवेदनाक माटि पानि सँ नमनीय आ रस-स्निग्ध तथा निश्छल अनिरुद्ध अभिव्यक्तिक सहजता सँ सुकुमार आ सुवासित अछि. हिनक काव्य में ' स्पर्शक गन्ध ' आ गंधक अनुभूति' अछि. एते 'आँचर में इन्द्रधनुष उतरल' अछि, कामनाक छाउर ' तथा ' मृत्युक महक पसारैत ' अछि. . कतहु 'देहरि क पार सखी ..' क दृश्य अछि ' 'कागा क स्वर सुनि खनकी गेल ...' क झंकृति , ते कतहु ' अश्रुपूरित आंखि सँ ' प्रियेक आरती उतारल गेल अछि. . इयाह मांसल आ सूक्ष्म अनुभूति शेफालिका जीक कविता के मानवीय स्वरुप प्रदान करैत अछि. ..एते 'अस्थि चर्ममय देह मम ता सन ऐसी प्रीति कहि देहक निरादर आ उपेक्षा नहीं कायल गेल अछि बल्कि देह के प्रेम के जन्मभूमि मानि कवयित्री अनुभूतिक स्तर पर स्वयम विदेह भ जायत छथि. आ तैं हिनक कविता मोन में एकटा अव्यक्त आह्लादक झंकार उत्पन्न करैत अछि. आ अपना सँ तादात्म्य स्थापित क हमरा सभ कें आत्मिय्ताक सुरभि में लपेटी लैत अछि.
शेफालिका जीक कल्पनाक ' स्कायलार्क ' हिनक व्यक्तित्व आ अस्तित्व क युगल पांखिक आश्रय ल क बरसाती सांझक कोनो असीम-निस्सीम उदास नीलाकाश में उडैत रहैत अछि जतय आशा क सतरंगी इन्द्रधनुष उतरि 'क्षण पर क्षण कपूर जकां ' उडैत रहैत छैक.. ओहि 'क्षन क ' अस्तित्वक चेतना शेफालिका जी कें वायवीयता सँ हटा क मानवीयता क धरातल प्रदान करैत अछि. आ हुनक अनुभूति हमरा सभक अप्पन अनुभूति भ जायत अछि. नितांत अप्पन....
अहाँक वचन 'हम आयब'
हमर आँचर में इन्द्रधनुष उतरल
सतरंगी भावना में मोनक रस रूप पसरल
आ क्षण पर क्षण कपूर जकां उडैत रहल
कैलेण्डर क पन्ना फाटैत रहल .........
जाहि सत्यक संगे कवयित्री अनुभूतिक स्तर पर एकतान होइत छैथ तक्र रागात्मक अभिव्यंजना में ओ मोरपंखी सौन्दर्य उत्पन्न क दैत छथि . ......
अहाँक ई हंसी
ओह जेना लक्स क पौडर छिरिया गेल चारु क़ात
उज्जर उज्जर , निर्मल निर्मल
अथवा
अहाँ गेलों हमरा सँ दूर बहुत दूर
हमर गीतक ठोर पर फुफ्ड़ी पड़ी गेल
हमर खिस्साक अंतर मे बरछी लागि गेल ..
अथवा
हमर नस नस मे दर्दक सागर लहरायल
जखन ह्रदय डूब लागल
दर्द पिपनी क ठोर पर छलकी आयल
एहिठाम उपमान क नव्यता - भव्यता आ ठेठ शब्दक चयन अनुभूतिक सम्प्रेष्ण मे कतेक सफलता भेटल छैक से सहज द्रष्टव्य अछि .
मुक्त छंद मे रचित अपन कविता मे जेना हेफालिका जी नव -अभिनव उपमान आ चित्रधर्मी शब्द-वितान सँ अपना भावक रूप-विन्यास करवा मे सफल सिद्ध भेलीह अछि तहिना अपन गीत सब मे सेहो ओ एकटा विलक्ष्ण मार्दव आ सौकुमार्य प्रस्तुत कय्लनी अछि,. हुनक गीत मे नारी सुलभ भावनाक स्वच्छ-स्फटिक अभिव्यक्ति भेल अछि. . हिनक प्रानक अतलता मे सुकुमार भावक जे मधुरिमा आ कमनीयता अपन प्रकाश विकीर्ण करैत अछि टकरा तद्रुपे रमणीय शब्दावली मे प्रस्तुत करवा मे ई समर्थ छथि. ई अपन उत्फुल्ल वयसक बासंती उमंग , प्राणोत्सर्ग, मिलनौत्सुक्य, विरह-दंश , विवशता, करुना ,उदासी आ पीड़ा आदि भाव-राशि क वर्णन बड्ड मार्मिक रूप मे करैत छैथ. यथा..
बासंती नूतन उमंग सभ
शांत भेल अछि, ह्रदय उदास / सभ इच्छा पीड़ा बनी उर मे
बैसी गेल अछि ज्वलित तरास....
अथवा...
स्वांसक हिडुला बजबय प्रिये के / उत्सर्गी दृग नोरे तीतल
प्राण छुटि पओत नहि पहु के / की ने जुडाय्त कहियो हीतल.........
ई कहब आवश्यक नहि जे मैथिली काव्यक विशाल व्यापक संसार मे अनेक कवियत्री उत्पन्न भेलैथ जिनक काव्य सुरभि सँ ई संसार सुरभित अछि , मुदा श्री मति शेफालिका वर्मा सभ सँ फराक सर्वथा एकटा पृथक विलक्ष्ण आ अनुपम स्थान बनौलानी अछि..
नारी-हृदयक सघन गहन वेदना क भग्न हृदयक आकुल चीत्कार , असीम अगोचर लेल विफल प्रणय निवेदन ,आकुलता क मर्मभेदी हूक आ टीस क जेहेन विलक्ष्ण विवृति हिनक काव्य मे भेल अछि से हिनका एक अर्थे ' मैथिलीक महादेवी ' प्रमाणित करैत अछि . एहि काव्य प्रकाशन क अवसर पर तैं हम मैथिलीक एहि महादेवीक हार्दिक अभिनन्दन करैत छी आ आशा करैत छी जे हिनका मे मैथिली काव्यक विकासक जे अनंत संभावना अछि से मुकुलित होई...
राजेंद्र कॉलेज , छपरा , बिहार....१९

robotstxt: allowed

filter: keep


text:
Friday, October 18, 2013
(70) सड़ल दारीम
सड़ल दारीम
नीन टुटिते कुमराकक्काक मन ओछइनेपर चनकलनि। भगवानकेँ हृदैसँ प्रणाम करिते मन रमकलनि। रमकल रमैत मन दिनक कर्माहार-सँ-फलाहार दिस बढ़लनि। बढ़िते ठमकि गेलनि। ठमकिते मनमे अपन जिनगी नाचए लगलनि। कृषक छी कृषि जीवन छी। करमेसँ फलागम होइए। गाड़ीक पहिया जकाँ जहिना दिन-रातिक धुरीमे समए चलैए तहिना ने काजोक धुरीमे जिनगी चलैए। चौबीसे घंटाक बीच जेतेटा दिन तेतेटा रातिओ अछि। मुदा से कहाँ होइए। सालक बँटवारामे भलहिं दुनू एक-समान भऽ जाए, मुदा मास आ दिनमे से कहाँ भऽ पबैए। जाड़क मास रातिक बढ़ती आ दिनक घटती जहिना होइए तहिना गरमी मास दिनक बढ़ती आ रातिक घटती भऽ जाइए। जँ कहियो बरबरि होइतो अछि तँ टिक नै पबैए। पाहुन जकाँ दिन भरि रहल आ प्राते भने विदा भऽ जाइए। समैए संग ने जिनगीओ आ कृषि कार्यो चलैए। कृषिओ तँ भिन्न-भिन्न अछि। जहिना अन्न तहिना तीमनो-तरकारी आ फलो-फलहारी अछि। मुदा एक रहितो भिन्न-भिन्न चालि-ढालि आ गुणो-सुआदमे अछि। कहैले धान बारहो मास तीन सए साइठो दिन होइए मुदा तँए कि तीन मसुआ, छह मसुआ नै होइए। हेबे करत, जनम-सँ-मृत्यु धरिक जे दूरी छै ओकरा पार करैमे समए लगबे करत। मुदा सेहो एक रंग कहाँ अछि? कोनो धान तीन मासमे अपन जिनगी लीला समाप्त करैए तँ कोनो चारि मास कोनो छह मासमे आ कोनो साल भरिमे। तहिना तीमनो-तरकारी आ फलो-फलहारीक अछि। जइसँ कोनो समैया तँ कोनो छहमसिया तँ कोनो बरहमसिया बनि जीबैए। तँ कोनो बरहबर्खा बनि हँसैत रहैए। जेहेन धरतीक गुण-स्वभाव रहत तेहने ने भोजनो-छाजन आ वस्त्रो-भूषण, साजो-सिगांर करत। मुदा धरतीओक खेल तँ अपना हाथमे नहियेँ छै ओहो तँ दोसरे हाथक खेलौना छी। जँ से नै रहैत तँ केतौ मरूभूमि आ केतौ गाछ-बिरीछ, फूल-पात, फल इत्यादिसँ लदल केना रहैए। चित्त असथिर होइते कुमराकक्काक मनमे एलनि, दारीमक समए आबि गेल। दारीमपर नजरि जाइते मनमे उठलनि, केना नान्हिटा फूल एते सुन्नर फल गढ़ि लइए। सुन्नर की सोझहे फलेटा गढ़ैए। ओकर रंग-रूप अभोज्य-भोज्यक, गुण-स्वभाव सेहो सभ ने गढ़ि लइए। मुदा जहिना फूल-फल गढ़ैए तहिना ने अपनो गाछ गढ़ै छै। यएह तँ जिनगीक खेल छी, लीला छी।
देह-हाथ समेटि कुमराकाका बैसला। बैसिते मन पड़लनि बाबाक रोपल दारीम। मिथिलाक अमुल्य फल जनकक फुलवाड़ीक ओहन फल जे ॠृषि-मुनिसँ लऽ कऽ राजा-रानीक अतिथि-सत्कार्य करैबला फल। जहियासँ जनम भेल आ देखैत एलौं तहियेसँ बाबाक दारीमक गाछ देखैत एलौं। की ओ जनै छला जे आमक तँ गाछीए अछि, जे एकटा दारीमक, एकटा नेबोक, एकटा लतामक, एकटा सरीफाक दूटा अनरनेबा, एकटा लगौलासँ फलबला नै फुलेवाली भऽ जाएब। इत्यादि अपन घरक पछुआरमे लगौने छला। छोट परिवार रहने अपनासँ उगड़िए जाइ छेलनि। जे दरबज्जापर खुअबेबला रहल ओ बजा कऽ खुऔलनि जे दरबज्जा परहक नै ओ दइओ अबै छेलखिन आ रस्ता-पेरा भेँट भेने कहियो दइ छेलखिन। ई सभ तँ बच्चाक बात भेल जखनि स्कूलमे भगवानक प्राथर्ना सेवाक संकल्पित भक्त बनैले करै छेलौं।
जहिना बाबाकेँ अपन जिनगी अपने हाथे चलै छेलनि तहिना श्रवण कुमार बेटाकेँ सभ सीख-लीख सिखा देने छेलखिन। सिखा कहाँ देलखिन बच्चेसँ संग रहने एका-एकी सिखैत गेल। फलसँ लऽ कऽ अन्न धरिक खेती करै छला, अपन हर-बड़द अपन समांग। छोट खेती-बाड़ी अपने सम्हारि लइ छला। सम्हारि कि लइ छला जे छोट परिवारमे जँ काज केनिहार कम रहत तँ खेनिहारो ने कमे रहत। मुदा तँए कि कम श्रमक परिवार जिनगी पूरा नै चलैत। मुदा पिताक परोछ भेला पछाति समैओमे मोड़ आएल। किसान परिवारमे करखन्नादारक बेटी आबए लगल। खेतमे काज करैबला बेटी करखन्नादारक घर पहुँचए लगल। श्रम शक्तिक हाथसँ काज लूटा गेल। सभ परिवार बसबए चाहैए मुदा टूट-फाटक एहेन स्थिति किए बनि गेल छै। जे सभ डीह छोड़ि पड़ा गेल वएह सभ अपनाकेँ डीही कहि कामत पुजबए चाहैए।
दारीमक समए आबि गेल। सभ फलक अपन समए छै। अपना समैमे सभकेँ बेसी चलती रहबे करै छै। रहनाइओ उचित छै। रौद-बसात सहलक ओ आ गिरथानि बनइ कोइ, सेहो उचित नै। केकरो कि समए बान्हल छै। जेकरा जेहेन मन होइ से तेहेन करह। ओना तँ सभ दिन बाड़ी जाइते छी मुदा ओगरबाहि हिसाबसँ। काजक हिसाब काजसँ जोड़ल छै। कुमराकक्काक मनमे फेर उठलनि, ओह! काजमे ढिलाइ भेल अछि। जइ समए दारीमक फलमे गोबरसँ लेबा लगबैक छल तइ समए तेहेन ने लगन जोर मारि देलक जे नते-पिहानीमे बौआ गेलौं। चुक भेल। अखनि ने रंग-रंगक दवाइओ आ नव-नव तकनीको आबि गेल अछि मुदा हम तँ अखनि धरि गोबरेक लेबापर खेती करैत एलौं...। सोझहामे काज अबिते कुमराकाका फुड़फुड़ा कऽ ओछाइन समेटि उठला।
चाह पीब कुमराकाका दारीमक बाड़ी विदा भेला। मन ततमत करए लगलनि जे दस गोटेक परिवारमे जँ अदहो-अदहो फल देब तैयो पाँचटा चाही। तहूमे धिया-पुता सेहो औत आ जँ कियो हित-अपेछित आबि जाथि तँ की हुनका नै आग्रह करबनि। फेर प्रश्न उठलनि जे आठटा गाछ अछि। करीब दू सए फल हेबे करत। बेरा-बेरी गाछमे सँ तोड़ी आकि सभमे हाथ लगा दिऐ। ओना किसिमक हिसाबे समैओ आगू-पाछू अछि मुदा सभटा रोहनिए अछि। नीक हएत जे सभ गाछमे हाथ लगा देब।
बाड़ी पहुँचिते फल देखि कऽ मन खुशी भेलनि। आन फल जकाँ दारीमकेँ नै होइ छै। ऊपर नान्हिटा छेद रहै छै, छिलका वृद्धि होइते रहै छै मुदा दाना नष्ट भऽ गेल रहै छै। मनमे खुशी अबिते बेलक गाछपर नजरि गेलनि। जहिना घटक रंग-रंगक बर-कनियाँक जोड़ाक हिसाब लगबैए तहिना कुमराकाका दारीमक भजार बेलपर गेलनि। नजरि जाइक कारण छेलनि खोंइचाक शक्ति। आम केरा जकाँ नै जे पहिने गुद्दा सड़त आकि खोंइचा। जेना बेलक खोंइचा मोटो आ सक्कतो होइ छै तेना दारीमक नै होइ छै। मोटाइमे भलहिं कनी बेसीओ भऽ जाउ मुदा सक्कत कम होइ छै। भगवानोक खेल अजीव छन्हि। नीक गुणक रच्छा करैले हाथियारो संगे दऽ दइ छथिन। नै तँ कहू जे आम-जामुनक गाछमे जे ओते फड़ैए तइमे काँट देबे ने केलखिन आ बेलमे किए दऽ देलखिन? काँटेटा कहाँ देलखिन, सभटा गहनो-जेवर ओकरे दऽ देलखिन। कहू जे ई उचित भेल? बेलपात देलखिन, जइमे श्रद्धा-प्रेमक सीरप बनबैक गुण छै। तेहेन पातो देलखिन तँए ने महादेवो बाबा अगिला आसन दइ छथिन। नै तँ फूलक डालीमे पात केना चलि आएल। भेड़ी जेरमे हूरार केना आबि गेल। जहिना सुगन्धित फूल देलखिन तहिना बनल-बनाएल भोज्यकेँ महिनो दिन रखैक कोठी देलखिन। तेतबेटा केने रहितथि तँ पनचैतीमे सोलहो-सलूकत होइत मुदा तहूसँ बेसी अन्याय केने छथिन जे तेहेन सुगंध भरि हाड़-काठ देने छथिन जे चानन बनि चानिपर चमकैत रहै छै। सभ फल लेल रोग वियाधि देलखिन आ ओकरा भगबैक गुण दऽ देलखिन। बेसी फड़ने टिकुलामे जे झड़ि-झूड़ि जाए मुदा आन्ही-झाँटसँ मुकाबला करैले दम रखैए। दारीम जकाँ भलहिं ओकर रक्षक नै होउ दारीमक काँट बहुत नम्हर होइ छै मुदा जेतबेटा होइ छै ओ दारिमकेँ के कहए जे बगुरोक काँट निकलि सकै छै।
कट्ठा पाँचेक बाड़ी कुमराकाकाकेँ, जेकरा ओ पुश्तैनी बुझै छथि। पुश्तैनीक कारण अछि तीमन-तरकारी आ फल फलहरीक विद्यालय छी। उत्तरवड़िया-पछवड़िया कोनपर दारीमक आठटा गाछ लगौने छथि, मनमे उठलनि दारीम तोड़ए एलौं हेन। काज छी तँए पहिने कइए ली। मुदा जँ पहिने दारीम तोड़ि कऽ रखि दोसर दिस जाएब आ गाछक जड़िमेसँ टुटलाहा फल हल्ला करए लगए जे जखनि गाछसँ उतारलह तँ देवस्थान पहुँचाबह, आकि गाछक जड़िमे रखि देलह हेन जे परिवारक संग टूटि-टूटि कानह! से नै तँ नीक हएत जे जेकर समए समाप्त भऽ गेल आ जे दारिम पछाति औत दुनूक विचार तँ करनाइए अछि।
सौंसे बाड़ी टहलि-बूलि कुमराकाका दारिमक आड़िपर पहुँचला। आड़िपर बैसिते मनमे सुमारक भेलनि। यएह छी जिनगी। फुलाएल-फड़ल आ पकि कऽ टूटि रहल अछि। चौकोर बगानक कोनपर मचान-खोपड़ीक जगह। साले-साल मरम्मति होइत नव सिरासँ बनि अखनो धरि अछि। कोण दिसक गाछ हियबैत विचारए लगला जे ई बाबेक अमलदारीक छी। पुरना सिरो आ गाछो सुखाएल जाइ छै आ नव-नव सिरो आ गाछो होइत जाइ छै। पचास बरखसँ ऊपरेक गाछ। बाबू तँ दोसर नै लगौलनि मुदा ओकरे ताम-कोर, छाँट-छुट करैत रहला। मुदा जखनि फलक महत बुझलौं तखनि आगु बढ़ि दारिमक बगान लगबैक विचार भेल।
दोसर गाछपर नजरि पड़िते मन पड़लनि। ओही पुरना गाछक एकटा नै दुटा गाछ अछि। एक गाछसँ दोसर गाछ बनबैमे कहाँ कोनो बेसी तरद्दुत करए पड़ल। हुनके कहल बात मन रहबे करए, अदरा नक्षत्रमे डारि माटिमे गाड़ि देलिऐ, भरिए बरसातमे अपने सिर एते भेलै जे गाछक भार उठबैक शक्ति भऽ गेलै। कोजगरा परात गाछसँ जुड़ल डारि काटि देलिऐ, जइसँ पुरना गाछसँ सम्बन्ध समाप्त भऽ नव गाछ बनि कऽ ठाढ़ भऽ गेल। अहिना ने सनातन वैदिक पद्धति चलैत आएल अछि। जन-जनक फुलवाड़ीक अमूल्य फल दारिम। मुदा जहिना-जहिना तेज गतिए देशक विकास होइत जा रहल अछि तहिना-तहिना जनकक फुलवाड़ी सेहो उजड़ि रहल अछि। उजड़ि कि रहल अछि जे उजड़ि गेल अछि। जँ से नै तँ केतए गेल मिथिलाक अध्यात्म-चिन्तन। केतए गेल संयुक्त परिवार आ केतए गेल स्वयंवर पद्धति। जइ मिथिलामे देश-देशक राजा-रजबारक राजकुमार आबि, सीताक बामा हाथक उठौल धनुष तोड़ेक कोन बात जे हिलाइओ नै सकल, धरतीमे जेते ऋृषि, मुनि, महात्माक आगमन भेल ओ कोनो-ने-कोनो रूपमे मिथिला आबि मिथिलाक दर्शन केलनि आ दर्शन पछाति जनकक दरबारमे अपन उपस्थिति दर्ज करौलनि, एकरा धिया-पुताक गुल्ली डंडा खेल बूझब नेनमतिक सिवा आरो की भऽ सकैए। राम लक्ष्मण सन युवराजकेँ विश्वामित्र सन पारखी जनकपुर आबि अपनाकेँ धन्य बुझलनि।
पनरह दिन पछाति दिवाली दिन कुमराकाका दारीमक गाछ रोपैक विचार केलनि। भने दिवाली सन पावनि अमवसिया दिन होइए। अही पनरह दिनमे दुनू गाछो अपन जगह बना ठमा गेल। जेते दूरमे ओकर सिर पसरल छै तइसँ कनी आगूएसँ माटिक स्थल उखाड़ि दोसरठाम रोपलासँ किए गाछ बूझत जे हमरा कुभेला भेल, सेवामे दू लोटा पानि जड़िमे ढारि देब, सएह ने। दिवाली दिन, सूखल माटिकेँ मेहीसँ फोड़ि, पानिमे सानि, दुनू हाथक आँगुरसँ गढ़ि, एकटा मुँह बना, करुतेल आकि घीमे वस्त्रक सूतक बनल बत्तीकेँ भीजा, पेटमे भोजन दऽ ताधरि जरैले छोड़ि देल जाइ छै जाधरि तेलक संग बत्ती नै जड़ि जाइत अछि। जहिना सजमनि, कदीमा, घेड़ा-झुमनी रोपैले बुढ़िया दादी अपन पोतीकेँ संग केने छोटका खुरपी नेने भोरे बाड़ी पहुँच जाइत जे कुमारि कन्याक सेवा सीता मैयाक सेवा छियनि। तँए बच्चा रोपल गाछ निरोगो हएत आ समए पबिते फड़बो करत। अपन रोपल रहतै साँझ-परात देखबो करत जे जनमल आकि नै जनमल। आब जे अपना हाथे रोपब तँ ओहो कहीं बुढ़ाड़ीया चालि पकड़ि बुढ़ाड़ीएमे फड़ैक विचार कऽ लिअए। मुदा से नै बुढ़ाड़ीक रोग बिसरबो छी। जइ बीआकेँ माटिमे रोपि ओकरा औंकरा माटिक ऊपर आनि गाछ बना लत्तीकेँ साँगह दऽ दऽ फुलाइ-फड़ै जोकर बनौल जाइए, तेकरा जे समुचित देखभाल नै हएत तँ जे नान्हि-नान्हिक कीड़ी-मकौड़ीक शिकार छी ओकर जिनगी केना बँचत।
अगते अगिला मौसिममे दुनू गाछक मुड़ी-मुड़ी नै, एक्के मुड़ीमे निच्चाँ-ऊपर फुलाएल। मुदा कम आँट-पेटक रहने एक-एकटा फल पकड़लक। केना नै पकड़ैत? चुमौनियाँ कनियाँ ने रहए, कोनो कि कुमारि कन्या छेलए। हँ ओना बहुतो एहेन अछि, जेना अनरनेबा, जे डारिक गाछक रूपमे फड़ि जाइत अछि। मनक जिज्ञासा कुमराकक्काक बढ़लनि। दारीम केहेन माटि-पानिक छी ई तँ सोझहेमे अछि। कोनो अनाड़ी-धुनाड़ी खेती करब आ बकना जाए तइसँ नीक देखल-बूझल दारीमक खेती। ओना अपना ऐठाम -मिथिलांचल-क मौसमक जे खेल अछि ओ बहुत कमे इलाकामे छै। जाड़-रौद-बरसातक बीच साधना स्थल छी। अहिना नै कातिककेँ धरम मास कहल जाइए। अनेको रंगक अन्न, अनेको रंगक तरकारी अनेको रंगक फल-फूल लगबैक मास कातिक। अनुकूल समए रहने अंकुरन शक्ति धरतीमे अधिक भऽ जाइए। मुदा से तँ तखनि ने जखनि ओकरा धर्म-स्थल जकाँ सजाएब। प्रकृति अपन अनुकूलते ने परसारत आकि ओकरा हाथ-पएर छै जे कएओ वएह देतै। बड़ करत तँ बोन-झार लगौत। छगुन्ताक बात ई नै भेल जे केतौ बीआसँ गाछ तँ केतौ लत्तीएसँ गाछ, केतौ लत्तीएमे फल तँ केतौ गाछेमे तरकारी, केतौ डारिएसँ गाछ तँ केतौ डारिएमे सिर। केतौ पत्तेमे गाछ तँ केतौ फुलेसँ गाछ।
दारीमक गाछक दोसर पतियानीपर नजरि पड़िते कुमराकाकाकेँ धक दऽ द्वारका मन पड़लनि। ओइ साल द्वारका गेल रही तँ आरो देश-कोस देखैक मन भेल, तँ नागपुर चलि गेलौं। की पहाड़ी इलाका, की फलक खेती। कुमराकाकाकेँ अपना मनमे रहबे करनि जे दारीमक गाछ लेब। ओना नर्सरीमे हलुआइए दोकान जकाँ रंग-बिरंगक गाछ मुदा पहिने जीवैत जिनगीमे जान फूकब आकि अनठिया भाँजमे पड़ि अनठीए बनि जाएब। गाछक रंग रूप देखि नर्सरीबलाकेँ पुछलनि-
“ई कथीक गाछ छी?”
कहलकनि-
“अनारक।”
ओना अनार दरीमक बात मनमे उठलनि मुदा गाछक हाड़-काठ आ डारि आ पात देखि बिसवास भऽ गेलनि जे दारीमे छी। भऽ सकैए जे माटि-पानि-हवाक दुआरे किछु अन्तर होउ मुदा छी दारीमे। ओना जहिना नीक खाँढ़क गाएकेँ दब साँढ़सँ पाल खुऔला पछाति बच्चाक खाँढ़ निच्चाँ मुहेँ उतरि जाइए आ दबो खाँढ़क गाएकेँ नीक साँढ़सँ पाल खुऔलापर ऊपर मुहेँ खाँढ़ बढ़ि जाइए, तहुना भऽ सकैए वा एक कुल-खुटक रहितो दोसरो-तेसरो कारणे किछु अन्तर आबि जाइ छै। खैर जे होउ। बेसी तँ नै एकटा गाछ कीनि लेब। गाछबलाकेँ पुछलखिन-
“एकटा गाछक दाम कहू।”
कुमराकाकाकेँ नर्सरीबला बहरबैया बूझि परेखि गेलनि। एकटा गाछ सुनि बुझबैत कहलकनि-
“देखू, नबे-पनचानबे प्रतिशत गाछकेँ लगैक गारंटी करै छिऐ। पाँच-दस प्रतिशत सुखिओ सकै छै। एकटा गाछ लेब आ जौं कहीं सुखि गेल तँ अहूँक आशापर पानि पड़ि जाएत आ हमहूँ गारि सुनब। तँए नीक हएत जे दूटा गाछ लिअ।”
नर्सरीबलाक बात कुमराकक्काक मनमे जँचलनि मुदा एकटा दोसर बात आबि गेलनि। ओ ई एलनि जे जखनि एकटाक बिसवास दइए तँ दाम किए दूटाक लेत। पुछलखिन-
“लगत एकटा आ दाम लेब दूटाक।”
कुमराकक्काक प्रश्न सुनि नर्सरीबला बिनु विचारने बाजि गेल-
“गाछो तँ दूटा देब।”
मुदा कुमराकक्काक गुम्मी नर्सरीबलाक मनमे ठमकल। विचारैत बाजल-
“दूटाक दाम नै, देढ़गोक दाम लगत, दूटा गाछ देब।”
दुनू गोटे राजी भेलौं। वएह चारिम गाछ छी। आब तँ आने गाछ जकाँ ओहो फड़ै-फुलाइए। ओना मिथिलांचलमे दर्जनो किसिमक अनार, दारीम, वेदाना, नारंगी इत्यादि अछि मुदा सबहक नाओं दारीमे छिऐ। गाछक फल द्वारकाक फलमे बदलि गेलनि। चारिम गाछसँ पाँचम गाछपर नजरि पहुँचिते इलाहाबाद-प्रयागक कुम्भ मेला मन पड़लनि। ई गाछ ओतुक्के छी। बहुत दिन पछाति कुम्भो लगल आ अपनो दारीम लगबैक विचार मनमे रहबे करए, दुनू गाछ देखि ओत्तैसँ अनने रही। मुदा ओ वेदाना कहि कऽ अनने रही। ऐठाम तँ दारीमे छी। ओना किछु अन्तर होइते छै। से तँ आनो-आनोमे होइ छै। तँए कि नामे बदलि जाए। छठम गाछपर नजरि पड़िते कश्मीरक अमरनाथ मन पड़लनि। मन पड़िते छगुन्ता लगलनि। केते सुन्नर फल होइए। जहिना रंग-रूप सुन्नर तहिना मोती दाना जकाँ फलक भीतर मधुमाछी छत्ता जकाँ घौदियाएल, बसहा कागतक चद्दरि ओढ़ि संगे-संग रहि अपन जिनगीक पूर्ण विकास करैए। मुदा लगले मन बहटि गेलनि। झंझटिया जगहक फल छी। अकबरेक समए जे झंझटिक जड़ि रोपाएल से अखनो धरि झंझटिया रहिए गेल। कहियो कम-कहियो बेसी मुदा झंझटि मेटाएल नै। तइसँ नीक अपने सभ -बिहारी- छी। मुदा जे होउ बागक बोन आ झीलक झिलहोरि बेसी ओकरे सभकेँ छै। जेहने शालीमार, निशातक बोन तेहने डल झील। ओना अपने सभ जकाँ धानक चूड़ा-चाउर-भात। गहुमक सोहारी मुदा ओ सभ कहियो ने खेलक।
मकइक भुजा, ओरहा खाइए मुदा मलड़ैए बेसी अपना सभसँ। किए ने मलड़त, अपना सभ पानिमे नहाइ छी ओ सभ बेसी बरफेमे नहाइए। ओना अकास गंगाक जलधार सेहो होइ छै मुदा अपना सभसँ कम। आरो जे होउ, ओकरा सभ जकाँ फल सड़ा कऽ नै टटका खाइ छी। सातम गाछपर नजरि पड़िते मन पड़ि गेलनि हरिद्वार। पाथरक धारक पवित्र जलधार। माटिसँ घोराएल नै। किए ने हरिक दुआर बनत। आठम गाछपर नजरि पड़िते जगरनाथ मन पड़लनि। समुद्र-पहाड़ बीच बसल जगरनाथ। एक्के बगानमे दारीम, अनार, वेदाना, नारंगी सभ अपन-अपन जगह पाबि जिनगीक फल लुटबैए। चढ़ैत सुरूज देखि काजकेँ आगू बढ़ाएब बूझि कुमराकाका आड़िपर सँ उठि दारीम तोड़ैक विचार केलनि।
पहिल गाछ पहिल फलपर हाथो बढ़लनि आ नजरिओ। फल तँ छेदाएल अछि! ऊपरेसँ भूर भेल अछि। जरूर फलमे कीड़ाक प्रवेश भऽ गेल अछि। पहिल फल छोड़ि दोसर देखलनि, ओहो तहिना! छेदाएल फल देखि मन कलपि गेलनि। भरिसक गाछक सभ फल सड़ि गेल अछि। मुदा हूबा करैत दोसर गाछ दिस बढ़ि हाथसँ फल उठा देखलनि तँ ओहो छेदाएल! दोसरो-तेसरो चारिमो ओहिना। आठो गाछक फल देखि हिया हारि देलनि जे सालक अमृत फल छिना गेल। चूक अपनो भेल जे लगन-पाती भोज-भातक फेरिमे पड़ि फल छिनबा लेलौं।m m m
Subscribe to: Post Comments (Atom)


text:
इटहरी उपमहानगरपालिका
इटहरी उपमहानगरपालिका सुनसरीमे अवस्थित एक उपमहानगरपालिका छी ।[१] [२] ई तीव्र गतिमे विकसित होमएवला पूर्वी नेपालक व्यापारिक तथा यातयातक केन्द्रबिन्दु शहर छी । ई शहर धरान शहरक दक्षिणमे आ बिराटनगरसँ उत्तरमे रहल अछि । एतय अञ्चल यातायात कार्यालय, क्षेत्रिय ट्राफिक कार्यालय, अान्तरिक राजस्व कार्यालय, अख्तियार दुरुपयोग अनुसन्धानक कार्यालयक साथ किछु इलाका स्तरीय कार्यलयसभ सहो अछि । साथे ई शहरमे काठमाडौंक बाद भव्य गगनचुम्बी महलसभ देख सकैत छी । ई शहरक लोकप्रियताक कारण बहुतरास सरकारी संस्थासभ अपन कार्यालय इटहरीमे रखवाक लेल प्रयास कऽ रहल अछि । नेपाल टेलिभिजन सहो एतय अपन कार्यालय स्थापना करैवाला अछि । ई शहरमे लगभग १ लाख ६० हजार लोकसभ बसोबास करैत अछि आ जनसङ्ख्या वृद्धिदर तीव्र गतिमे बढिरहल अछि । इटहरी उपमहानगरपालिका रूपमे वि.सं. २०७१ साल अगहन १६ गते नगरपालिकासँ उपमहानगरपालिकाक लेल आवश्यक प्रक्रिया पूरा करि उपमहानगरपालिका घोषणा भेल अछि । इटहरीक उपमहानगरपालिका घोषित करैत काल एहिमे एकम्बा, खनार, पकली तथा हाँसपोसा गाविसक समावेश करि एकरा उपमहानगरपालिका घोषणा कएल गेल अछि । नगरपालिका होइत काल तँ एतय पहिल बेर सर्वध्वज साँवा प्रमुख आ रेवतीरमण भण्डारी उपप्रमुख भेल छल तँ एहिसँ पहिने प्रमुख आ उपप्रमुखमे क्रमशः स्वर्गीय गीतानिधि रायमाझी आ नुरमहमद मियाँ भेल छल । रायमाझीक तत्कालिन समयमे माओवादीले गोली मारि हत्या केनए छल । इटहरी उपमहानगरपालिका क्षेत्रमे वि.सं. २०६८ सालक जनगणना अनुसार उपमहानगरपालिका भऽ गेलाक बाद एकम्वा, खनार, पकली तथा हाँसपोसा गाविससभ करि एतयक कुल जनसङ्ख्या १,४१,५१७ सँ अधिक पहुँचल अछि ।[३][४] एतय ३३ हजार ७९४ घरपरिवार बसोवास करैत अछि । नगरमे २६ वडा अछि । समुद्र सतहसँ ११६ सँ १६४ मिटरधरिक उचाई आ कुल चारि हजार १७७ हेक्टरमे फैलल इटहरी नगरक्षेत्रमे आवास तथा व्यापारिक क्षेत्र ३० हेक्टरसँ अधिक जमीनमे फैलल अछि । इटहरीमे २ डि. सँ १२ डि. धरि क्षमता भेल सिनेमा हलसभ, सपिङ्ग मलसभ, पार्कसभ, व्यवस्थित स्टार होटलसभ, क्षेत्रीय रङ्गशाला (अन्तराष्ट्रियस्तरक निर्माणाधिन), स्थानिय सञ्चारमाध्यमसभ (एफएम, पत्रिका, टिभी, अनलाइन न्युज) अादिसभ सुविधा तथा मापदण्डसभ अछि, जे एकटा शहरक लेल अपरिहार्य होइत अछि । भौगोलिक रुपमे इटहरी तँ समथर भुभागमे अवस्थित अछि, सप्तकोशी एतयसँ २० किलोमिटर दूर रहल अछि, जे ठामक चक्रघट्टी कहल जाइत अछि । इटहरीसँ उत्तरमे १२ किलोमिटरक दुरिमे धरान उपमहानगरपालिका रहल अछि, दक्षिणमे २२ किलोमिटरक दुरीमे बिराटनगर उपमाहानगरपालिका रहल अछि, पुर्वमे छोट-बड बहुतरास शहरसभ अछि (सुन्दर दुलारी नगरपालिका, बिराटचौक, बेलवारी, पथरी शनिश्चरे नगरपालिका, उर्लावारी नगरपालिका, दमक, बिर्तामोड नगरपालिका, काकडभिट्टा) तहिना पश्चिममे रामधुनी-भासी नगरपालिका, इनरूवा नगरपालिका रहल अछि ।
विषय सूचीसभ
इतिहास आ नामाकरण
पूर्वाञ्चलक सङ्गमस्थलक रूपमे महेन्द्र राजमार्ग खुललाक बाद चर्चामे आएल इटहरी नगरक नामकरण एतय रहल आदिवासी थारूसभक बोलीचालीसँ भेल स्थानीय बुढपूरानसभक कथन अछि । पहिनेसँ ई ठाममे ईट्टाक प्रयोग होइत आएल प्रमाण एतयसँ भेटल प्राचीन मुल्तानी सिक्का आ इटासँ बुझाएत अछि । वर्तमान इटहरी नगर पहिने राणा परिवारक मौजा रहल छल । राणा शासनकालक उत्तरार्धमे अपराधिक सजाय दैकऽ नियतसँ ईट्टा आ काठ मिलाए बनाएल 'तुरूङ' (कदमक चाप भितर राखि सजाय दैकऽ एक साधन) निर्माण कएल गेल छल । एतय रहल आदिवासी थारूसभक भाषामे ईट्टाक 'ईट' आ काठसँ बनल तुरूङक 'हरि' कहल जाइत अछि । एवम रुपसँ 'ईट' आ 'हरि' मिल 'इटहरी' नाम रहल गेल एतय रहल बुढपूरानसभक कथन अछि । थारू समुदाय इटहरीक सबसँ पुरान समुदाय छी । ई शहरक निर्माणक कोनो स्पष्ट तिथि नै अछि ।[५] थारू समुदायक लोकसभ ई शहरक विकासमे महत्वपूर्ण भूमिका निर्वाह केनए अछि । किछ पुरान थारूसभ लग ५०० विघासँ बेसी इटहरी शहरक भूमि छल । टेक नारायण चौधरी आ धनुषधारी चौधरी जका किछ थारू जमीन मालिक आई एतय अवस्थित इटहरी उपमहानगरपालिका कार्यालयक निर्माणक लेल भूमि दान केनए अछि । कयन अन्य थारू जमीन मालिकसभ इटहरी शहरक विकासक लेल भूमि, पोखरि आदि दान केनए अछि । धरान-बिराटनगर राजमार्ग (भक्ति राजमार्ग) आ पूर्व-पश्चिम राजमार्गक निर्माणक बाद इटहरीमे देशक विभिन्न भागसँ लोकसभ आकर्षित भऽ रहल अछि । वि.सं. २०७१ साल अगहन १६ गते इटहरीकें नगरपालिकासँ उपमहानगरपालिकामे पदोन्नति कएल गेल छल ।[६]
भूगोल
नेपालक पूर्वी क्षेत्रमे अवस्थित ई शहर तीव्र गतिसँ महानगरीय क्षेत्रक रूपमे विकसित भऽ रहल अछि । पहाड़क कोशी राजमार्ग आ तराई कऽ महेन्द्र राजमार्गसँ जुड़ल भेलाक कारण इटहरी तीव्र गतिसँ विस्तार भऽ रहल अछि । एहि कारण इटहरी पूर्वी नेपालक एक महत्वपूर्ण यातायातक केन्द्रक रूपमे जानल जाइत अछि ।[७][८] इटहरी उपजाऊ तराई क्षेत्रमे अवस्थित अछि । इटहरी शहरक मध्य भागसँ दुई टा छोट नदीसभ, सुनसरी खोला आ टेङ्ग्रा खोला प्रवाहित होइत अछि । एकर पूर्वी सीमासँ प्रवाहित होमएवला बुढी खोला जे सुनसरी खोला आ टेङ्ग्रा खोलासँ आकारमे बहुत पैग अछि, सुनसरी जिला आ मोरङ जिलाकें राजनैतिक रूपसँ विभाजित करैत अछि । इटहरी शहरक उत्तरमे नेपालक चर्कोझ झाड़ीक रूपमे जानल जाइवला एक घना वन क्षेत्र अछि ।
परिवहन
इटहरीसँ काठमाडौं आ नेपालक अन्य मुख्य शहरसभ सड़क यातायातसँ जुडल अछि ।
- सड़कसेवा: राजधानी शहर काठमाडौंसँ बिराटनगर लगभग ४७८ किलोमिटर (३०० माइल)क दूरीमे अछि । इटहरी शहर धरान, बिराटनगर आ धनकुटा लगायत नेपालक पूर्वी क्षेत्र आ अन्य क्षेत्रक सड़कसेवासँ निक जका जुड़ल अछि ।
- सिमापार: भारतक राज्य बिहारसँ लगभग २७ किलोमिटर (१७ माइल)क उत्तरमे इटहरी अवस्थित अछि । भारतक अररिया जिलाक जोगबनीमे रेल लाइन समाप्त होइत अछि । एतयसँ कटिहार, कोलकाता आ नयाँ दिल्लीक लेल सीधा रेल सेवा उपलब्ध अछि । भारत आ नेपालक ई क्षेत्रमे राजश्व केन्द्र स्थापित अछि । नेपाली आ भारतीय लोकसभ निकसँ आवतजावत करैत अछि ।
- शहर भितर: साइकल, मोटर सवारी, रिक्सा आ ट्याक्सीसभ शहरमे चलैत अछि । शहरसँ बाहर यात्राक लेल अटो रिक्सा (टेम्पो)उपलब्ध अछि । सिटी सफारी आ विद्युतीय रिक्सा इटहरीक सम्पूर्ण भागमे जुड़ल अछि जे सर्वसुलभ आ वातावरण मैत्री अछि ।
लोकसभ
एतय नौ हजार ७९१ घरपरिवार बसोवास करैत अछि । ई नगरमे विभिन्न जातजाति तथा धर्म-संस्कृतिक लोकसभक बसोवास रहल अछि । ब्राहृमण, क्षेत्री, नेवार, राई, लिम्बु, गुरुङ, तामाङ, मुसहर, मुसलमान, चौधरी तथा थारूक मुख्य बसोवास रहल इटहरी उपमहानगर क्षेत्रमे मुख्य भाषाक रूपमे नेपाली, थारू, मैथिली, राई, लिम्बु, तामाङ, सुनुवार आ नेवारी भाषा बाजल जाइत अछि ।
धार्मिक केन्द्रसभ
इटहरी नेपालक मुख्य शहरसभमे सँ बहुसङ्ख्यक हिन्दू धर्मावलम्बीसँ भरल शहर छी । एतय अवस्थित मन्दिरमे अधिकांश धार्मिक, सामाजिक आ सांस्कृतिक गतिविधि देखल जा सकैत अछि । इटहरी नगरक्षेत्रमे कृष्ण प्रणामी मन्दिर, राधाकृष्ण मन्दिर, मानवधर्म सेवा समिति, शिव मन्दिर, दक्षिणकाली मन्दिर, मनकामना मन्दिरलगायत विभिन्न धार्मिक मठ, मन्दिर तथा देवस्थलसभ अछि । विजयादशमी, यमपञ्चक, तीज, होली, श्रीकृष्ण जन्माष्टमी, बुद्ध पूर्णिमा, ल्होसार, छठ, रामनवमी, इद, बकरिद तथा रमजान लगायतक पावनि तिहारसभ भव्य रूपमे मनाएल जाइवाला इटहरी नगरक्षेत्रक अपने प्रकारक विशेषता अछि । इटहरी शहरमे आ बाहरी इलाकासभमे अनेकन अन्य मन्दिर अछि ।
मौसम
ठण्डी मौसममे इटहरीक तापक्रम १०-१८ डिग्री सेन्टिग्रेड होइत अछि तँ गर्मी मौसममे ३०-४२.३ डिग्री सेन्टिग्रेड तापक्रम होइत अछि ।[९][१०]
बजार
इटहरीमे विभिन्न विभागीय दोकान आ डिपार्टमेन्ट स्टोर्सक स्थापना कएल गेल अछि । गोरखा डिपार्टमेन्ट स्टोर सम्पूर्ण डिपार्टमेन्ट स्टोरसभमे सभसँ पैग अछि । भूतपूर्व गोरखा डिपार्टमेन्ट स्टोर, सनराइज डिपार्टमेन्टल स्टोर आ अन्य डिपार्टमेन्ट स्टोर्स एतय स्थापना कएल गेल लोकप्रिय स्टोर्स छी । रविदिन आ बुधदिन इटहरीमे स्थानीय हटिया लगैत अछि । हटियामे तरकारी, कपड़ा, खाद्य पदार्थ आ अन्य दैनिक आवश्यकताक वस्तुसभ खरिद विक्री कएल जाइत अछि ।[१२]
मिडिया
शिक्षा
साहित्य
पार्कसभ/मनोरञ्जन केन्द्रसभ
इटहरी शहरमे किछ पार्क, वनभोज केन्द्र आ मनोरञ्जन केन्द्रसभ रहल अछि । किछ मुख्य मनोरञ्जन केन्द्रसभ निम्न अछि:
- ताल तलैया: पार्क आ वनभोज केन्द्र ।
- बेतना सिमसार: सिमसार क्षेत्र आ नौका विहारक लेल छोट प्राकृतिक पोखरि । ई इटहरीसँग २० किमी दुर बेलबारीमे अछि ।
- हसिना सिमसार: सिमसार क्षेत्र, पार्क आ वनभोज केन्द्र । ई इटहरीसँग १२ किमी दुर सुन्दर दुलारीमे अछि ।
- गोकुलम रिसोर्ट: पार्क आ मनोरम रिसोर्ट ।
- आई सिनेमा: देशक आधुनिक सिनेमा घर ।
- ओसियन पार्क: बच्चाक लेल पार्क ।[१३]
खेल
हरेक वर्ष इटहरीमे विभिन्न स्थानीय आ क्षेत्रीय स्तरक खेल प्रतियोगिता आयोजित कएल जाइत अछि । क्षेत्रीय खेल स्टेडियम पूर्वाञ्चल स्टेडियम निर्माणाधीन अछि । राष्ट्रिय जागृति क्लब (राजा क्लब) इटहरीक एक अग्रणी क्लब छी । इटहरीमे कयन फिटनेस आ जिम केन्द्र अछि । फुटबल, क्रिकेट, भलिबल, बास्केटबल, टेबल टेनिस सबसँ लोकप्रिय खेल छी । इटहरी शहर नेपाल राष्ट्रिय फुटबल टिमक लेल सुरेन्द्र तमाङ जका स्टार खेलाडी देनए अछि ।[१४][१५]
सुरक्षा
धर्म आ संस्कृति
महत्वपूर्ण व्यक्तित्वसभ
- द्वारिक लाल चौधरी, मेयर [१६]
- लक्ष्मी गौतम, उप-मेयर
- सर्वध्वज साम्बा, भूतपूर्व मेयर
- टेक नारायण चौधरी, प्रसिद्ध जमिनदार
- धनुषधारी चौधरी, प्रसिद्ध जमिनदार
चित्र दीर्घा
-
-
-
इटहरीक उत्तरी दिशामेमे रहल धरान उपमहानगरपालिकाक दृश्य
-
-
इटहरीमे अवस्थित सुष्मा गोदावरी कलेज
सन्दर्भ सामग्रीसभ
- ↑ "६१ वटा नगरपालिका र ७ वटा उपमहानगरपालिका थप (सूचीसहित)", अभिगमन तिथि मंसिर १६,२०७१।
- ↑ "६१ नगरपालिका र ७ उपमहानगरपालिका घोषणा (नाम र गाभिएका गाविससहित", अभिगमन तिथि मंसिर १६,२०७१।
- ↑ "Nepal Census 2001", Nepal's Village Development Committees, Digital Himalaya, अभिगमन तिथि २ दिसम्बर २००८।
- ↑ "Itahari Sub-Metropolitan city"।
- ↑ इटहरीको इतिहास खोजी, अभिगमन तिथि २०१७-०८-२८।
- ↑ Lamsal, Krishnabinod (२०१५-१०-०९) [१९९८], "Mr", Itahari 1 (1): २३।
- ↑ २२ नयाँ शहर निर्माण तीव्र गतिमा - आर्थिक अभियान राष्ट्रिय दैनिक, अभिगमन तिथि २०१७-०८-२८।
- ↑ विकासको पथमा लम्किँदै शताब्दी पुरानो सहर - Karobar National Economic Daily (नेपालीमे), अभिगमन तिथि २०१७-०८-२८।
- ↑ "Archived copy", मूलसँ २०१६-०३-०४-के सङ्ग्रहित, अभिगमन तिथि २०१६-०२-२७।
- ↑ Itahari Monthly Climate Averages, अभिगमन तिथि २०१७-०८-३१।
- ↑ "Normals from 1985-2017", Department of Hydrology and Meteorology (Nepal), अभिगमन तिथि २० अक्टुबर २०१२।
- ↑ "Itahari businesspersons defy bandh - The Himalayan Times", The Himalayan Times (अङ्ग्रेजीमे), २०१५-०८-२४, अभिगमन तिथि २०१७-०८-३१।
- ↑ http://www.myrepublica.com/news/21062/
- ↑ "Former footballer disheartened by same old conditions of players", My Republica (अङ्ग्रेजीमे), अभिगमन तिथि २०१७-०८-३१।
- ↑ Suresh Adhikari provide Football in Itahari., २०१५-०६-२४, अभिगमन तिथि २०१७-०८-३१।
- ↑ http://itaharimun.gov.np/en/content/dwarik-lal-chaudhary
बाह्य जडीसभ
- विकिमिडिया कमन्समे इटहरी उपमहानगरपालिकासँ सम्बन्धित मिडिया अछि ।


text:
मिथिला राजयक मांग लेल विशाल रैली : M R NS के तत्वधान में सफल रहल , रैली के तयारी में कोनो कसर बांकी नै बचल छल , जे उमीदी युवा आंदोलन कारी के मन में विस्वास छल से नै भ सकल , तयो ,रक्षाबंधन एहन पर्व छोरी ,मूसलाधार वारिस के परवाह नै करैत , हजारो के सांख्य में मैथिलि आंदोलन कारी ,
मिथिला के रक्षा लेल जंतर - मंतर पर पेटकुंनिया द बैसल आ अपन मांग अधिकार मँगैत - भीख नै अधिकार चाही , हमरा मिथिला राज्य चाही से नारा बुलंद करैत नवयुबक आंदोलन करी के होसला मजगूत केलक ,
कार्यकर्म के संयोजक - नीरज पाठक द्वारा , आ सभा के सञ्चालन कमलेश मिश्रा आ शुतोष झ जी द्वार कैयल गेल- जाहि में मुख्य अतिथि बंशीधार मिश्रा , बिभूति मिश्रा , साबिर अली , सिया राम , मैलोरांग के निर्देशक आ निर्माता , प्रकाश झा , मुकेश झा , सरसवती जिनकर मुख में सदा विराजमान रहे छथि श्री सुनील झ पवन , आ संगीत के


text:
Friday, April 27, 2012
फाँसी :: जगदीश प्रसाद मण्डल
काल्हि बारह बजे बलदेवकेँ फाँसी हएत, रेडियो-अखबार कान-कान जना देलक अछि। जहिना बलदेव बुझैत तहिना जहलक उत्तराधिकारियो बुझैत अछि। जहिना बलदेवक परिवार बुझैत अछि तहिना सर-समाज, दोस-महिम सेहो बुझैत अछि। सबहक मन बारह बजेपर अॅटकल। वएह बारह बजे दिन वा राति अपन प्रखर रूपमे दिशा दिस मैदानक रस्ता धड़ैत अछि।
जहलक एक नंबर सेल घर। जे घर ओइ अपराधीकेँ ओइ बीच भेटैत अछि जखन न्यायालयसँ फाँसीक तिथि िनर्धारित होइत अछि। सेलक बुनाबटियो, आन सेलो आ वार्डोसँ भिन्न बनल अछि। ओना सेलक बुनाबटि विचित्र अछि मुदा आनसँ अलग तँ अछिये। कोठरीनुमा घर, कोठरियेक आँट-पेट सेहो अछि। एक कोठरी ओहन होइत जे नमहर घरमे बनैत आ एक कोठरी ओहन होइत जे घरे कहबैत अछि। एक नंबर सेलो तहिना बनल अछि। चिमनीक एक नम्बर ईंट, क्यूल-लक्खीसरायक बीचक पथराएल बालु, दू-एक सिमटीक जोड़सँ देबाल बनल अछि। सात एस्क्वाइर फुटक घर, जे घरक कोठरीओसँ हीने अछि। पौने दू फुट आगूक दरबज्जा, खिड़की दरबज्जा नै, जे भीतर-बाहर अबैत-जाइत अछि। लोहाक बनल केबाड़ लगल अछि। शेष कोनो देवालमे ने खिड़की-खोलिया अछि आ ने पूब-पछिम दिशा देखबैक कोनो दोसर साधन अछि। एक तँ ओहुना जइठाम सभ किछु -दिशा-वोधक- रहैत अछि तहूठाम दिशान्स लगि जाइ छै। आ पूबकेँ पछिम, पछिमकेँ पूब कहए लगै छै। जिनगीक पूर्ण लीला बलदेवकेँ ओइ कोठरीनुमा घरमे पनरह दिनसँ होइत अछि। ओना तइसँ पूर्वो -१५ दिनसँ पहिने- सेहो सात नम्बर सेलमे तीन सालसँ रहैत आबि रहल अछि।
ओना एक नंबर सेलमे एलापर एतेक सुविधा जरूर भेट गेल छलै जे पहिनेसँ नीक भोजन, नीक ओढ़ना-बिछौना भेट गेल छलैक। भलहिं घरमे नेहिये बिजलीक तार आ ने बाैल लागल मुदा दरबज्जा सोझे एहन बाैल लागल छलै जइसँ कोठरियोक भीतर इजोत पहुँचैत छल। मुदा कोठरीक बाहर स्पेशल सिपाहीक बेवस्था सेहो भऽ गेलै।
बारह बजे रातिक घंटी टावरक मुरेड़ापर बाजल। राति-दिनक पाशा बदलैक समए भऽ गेल। जहिना भूत-वर्तमान आ वर्तमान भविष्यमे बदलैत अछि सएह मुहूर्त अछि। राति-दिनक बाट पकड़त मुदा दूत-भूत एतेक प्रबल जे आरो बेसी उग्र बनैत अछि। जहिना रातिक जनमल बच्चा दिनेक होइत तहिना बलदेवक राति सेहो दिने भऽ गेलै। राति-दिन भऽ गेलैक आकि निनिये देवी विध्नवादिनीक संग डरे पड़ा गेलखिन, से नै कहि। ओछाइनपर पड़ल बलदेव उठि कऽ बैस कोठरीक चारू देवाल दिस तकलक। अन्हारमे सभ हराएल बूझि पड़ल, किएक तँ बाहरक बिजलीक इजोत सेहो अन्हार चद्दरि ओढ़ि ओहन भऽ गेल जे अपनो भरि नै देखि पड़ैत। देह दिस तकलक। हाथ-हाथ नै सुझैत, बलदेव अजमा कऽ घरक मुँह लग ससरि कऽ पहुँचल। हाथ बढ़ा देखलक तँ बूझि पड़लै जे यएह घरक मुँह छी। घरक मुँह देखि मनमे बिसवास जगलै जे ऐठामसँ अन्हार-इजोतक सभ किछु देखब। हिया कऽ बिजली खूॅटामे लटकल बौलपर नजरि देलक। मरियाएल इजोत तइपर असंख्यो मच्छर-माछी जान गमबैले तैयार नाचि रहल अछि। खूॅटापर गिरगीटक झुंड। मुँह बाबि खाइले तैयार आसन लगौने अछि। निच्चामे बेंगक जेर कुदैत। तइ बीच मच्छरक जेर गीत गबैत फाटक टपि भीतर पहुँचल। मुदा बलदेवक धियान मच्छरपर नै गेल। जहिना शरीरमे अनेको रोग रहलापर बड़का रोग छोटकाकेँ चापि रखैत तहिना बलदेव बाहरक मच्छरक भोगकेँ दाबि देलक। केना नै दाबैत, जइठाम जिनगीक खूनक कोनो महत नै तइठाम मच्छर कत्ते पीबे करत। मुदा तहूसँ बेसी बलदेवक मनमे जागि गेल जे जखन बारह बजे अन्ते भऽ रहल छी तइ बीच जँ कनियो उपकार दोसरक भऽ जाइ छै तँ ओहो धर्मे छी कि ने? बलदेवक मनमे पनपए लगलै।
तखने पएर दाबि सिपाहीक झुंड सेलक चारूकात चक्कर कटए लगल। अन्हारमे सभ हराएल। पएरक धमकसँ बलदेव बूझि गेल। जहिना गाए-महिंस मनुक्खक संग कुत्तो-बिलाइक चालि अन्हारोमे परेखि लैत तहिना बलदेवो परेखिलक। मुदा सभ चुप्प। बलदेवक मनमे उठलै, जब कि बारह बजेमे फाॅसियेपर चढ़ब तखन किअए एते ओगरबाहिक जरूरति छै। एक तँ ओहिना बड़का छहर-देबालीक बीच जेल बनल छै, तइ बीच वार्ड-सेल बनल छै, तइ बीच एते ओगरबाहिक कोन जरूरति छै। मुदा लगले विचार बदलि गेलै। वार्ड सभक कैदी तँ अबैत-जाइत रहैए। सभ दिन दू-चारि एबो करैए आ निकलबो करैए। मुदा हम तँ आब निकलि नै पाएब। निकलबे नै करब आ कि जिनगिये अंत भऽ रहल अछि। आँखि उठा आगू तकलक तँ बूझि पड़लै जे साल-महिनाक कोन गप जे मात्र किछु घंटाक लेल छी। जइ दिन फाँसीक आदेश न्यायालयसँ भेल ओही दिन किअए ने फाँसियो भऽ गेल। अनेरे कोन सोग-सन्ताप देखै-भोगैले पनरह दिन जीआ कऽ राखल गेल अछि। मन शान्त केलक। शान्त होइते, जहिना पोखरिक अगम पानिकेँ पूर्बा-पछबा हवा डोलबैत रहैए तहिना मन डोललै। डोलिते उठलै, फाँसी किअए हएत? प्रश्नपर नजरि अॅटकिते उठलै जे फाँसीपर सपूत-कपूत दुनू चढ़ैए। फेर उठलै जे तइ सपूत-कपूतमे हम की छी?
अन्हर उठैसँ पहिने जहिना हवा खसि पड़ैत अछि, वायुमंडल शान्त भऽ जाइत अछि तहिना बलदेवक मन सेहो शान्त भऽ गेलै। कोनो तरहक तरंग नै। मुदा लगले मनमे उठलै जे जिनगीक अंतिम सीमापर पहुँच गेल छी। जहिना गामक सीमा टपिते दोसर गाम आबि जाइत अछि तहिना जीवनलोकसँ मृत्युलोक चलि जाएब। मुदा एते तँ हेबे करत जे अखन ठेकानल जिनगी अछि पछाति बेठेकानलमे पहुँचि जाएब। फेर उठलै, जीवनलोक तँ खाली मृत्युक लोक नै छी। जीवनो तँ लोक छी। जहिना कोनो जंगलसँ पड़ाएल जानवर दोसर जंगलक सीमापर पहुँचते चारूकात नजरि उठा कऽ देखैत जे रहै जोकर अछि वा नै, तहिना जीवन-मृत्युक सीमापर बलदेवक मन अॅटकि गेलै। धरतीपर जहिना एक-दिशासँ दोसर दिस बहैत धार रास्ताकेँ बाधित कऽ दैत तहिना बलदेवकेँ जीवन धार बाधित कऽ देलक। आगू टपैक आशा नै देखि बलदेव बामा-दहिना दिशा पकड़ैत विचार केलक। एक दिस पहाड़सँ निकलैत धार धरती टपैत समुद्रमे मिलैत तँ दोसर धरती टपि समुद्रमे मिलैत। आगू तँ किछु घंटा शेष अछि मुदा पाछू तँ सौंसे जिनगी पड़ल अछि। कि एक बेरक फाँसी फाँसी, छी आकि फाँस चढ़ल जिनगीक फँसरी फाँसी छी। मन ठमकि गेलै। मुदा लगले मनमे उठलै जे गुमसुम भऽ समए काटब नीक नै। कत्तेकाल पहिने बारह बजेक घंटी बजल। जहिना धरतीपर आएल बच्चा आस्ते-आस्ते सकताए लगैत तहिना बलदेवक मन सेहो सकताए लगलै। मन पड़लै पनरह दिन पहिलुका फाँसीक सजए। मनमे खौंझ उठलै जखन फाँसीक आदेश भेल तखन फेर पनरह दिन जहल किअए भेल? कोन अपराधक फल भेटल। जौं ओही दिन फाँसी भऽ जाइत तँ पनरह दिन जे सोग-सन्ताप भेल से तँ नै होइताए। ततबे नै अपनो ऊपर अनेरे भार किअए बढ़ौलक? फेर मनमे उठलै जे अनेरे ओझराइ छी। मन शान्त केलक। शान्त होइते मनमे उपकलै, सपूत बनि दुनियाँ छोड़ब आ कि कपूत बनि। कियो हिलसैत, पुलसैत दुनियाँ छोड़ैए आ कियो विलखैत, डुमैत दुनियाँ छोड़ैए। मुदा जे हिलसैत-फुलसैत छोड़ैए ओ छोड़ैत कहाँ अछि? ओ तँ जीवात्माकेँ एहेन चुहुटि कऽ पकड़ैत अछि जे छोड़ौनौं नै छुटैत अछि। मुदा हम तँ से नै छी। फेर मन घुमलै। दुनियाँ बड़ीटा अछि.., बड़ छोट अछि...।
बड़ीटा ओकरा लेल छै जे बरी पाबए चाहैए। मुदा बरी तँ भोजोक अंतिम पराव नै, घरक मध्य सेहो छी। तखन किअए ओकरा लिअ चाहैए। फेर मन ठमकि गेलै। अनेरे अछाहे कुकुड़ भूकब नीक नै। अपनो तँ संसार अछि। जइमे अकास-पताल, चान-सूर्ज, नदी-सरोवर सभ किछु अछि। तखन अपन छोड़ि दोसराक देखब अपनासँ दूर हएब हएत। अपन कर्म, अपन धर्मक मर्म बुझब उचित हएत। जाबे से बूझि दुनियाँक रंगमंचमे नै उतरब ताबे कौआ कान नेने जाइए, तइ पाछू दौगब हएत। अपन रंगमंच आ अपन अभिनय लग अबिते मन ठमकि कऽ ठाढ़ भऽ गेलै। ठाढ़ होइते अनायास मनमे उठलै। अभिनाइयो तँ देखिनिहारोक लेल आ संसारोक लेल रंग-बिरंगक, कतेक स्तरक होइत अछि। मुदा कहल तँ अभिनाइये जाइ छै। कियो लीला रचि अभिनय करैत, तँ कियो गुण-गुणाइत अभिनय करैए। कियो मूक भऽ करैत अछि तँ कियो प्रेमावेशमे करैत अछि। केना एकरा बिलगाएब? एक दिस चित्र-विचित्र बनल अछि तँ दोसर दिस कुचित्र सेहो बनल अछि। ओझराइत मन झमान भऽ झमा उठलै। अनेरे ओझड़ेने समए ससरि जाएत। गनल कुटिया नापल झोर जकाँ समए बचल अछि, तेकरा जौं ओझरौठेमे राखब सेहो नीक नै। बारह बजेक घंटी कतेखान पहिने बाजि चुकल अछि। हाथमे जौं घड़ी रहैत तँ ठीक-ठीक समैयोक बोध होइत, सेहो नहिये अछि। जइ दिन जेलमे प्रवेश केलौं तेही दिन जहलक मुँहपर जमा कऽ लेलक। जइ दिन निकलब तइ दिन देत। मुदा निकलब कहिया? आइ तँ फाँसियेपर लटकि जिनगीक विसर्जन करब तखन घड़ी केना लेब आ पहिर कऽ समए बुझब? मुदा तँए कि जइ गाममे मुर्गी नै रहै छै तइ गाममे भोर नै होइ छै? पाँच-दस मिनट आगू-पाछू, अनुमान तँ कऽ सकै छी। मुदा काजक संग जे समए चलैए ओकर अनुभव आ बिनु काजक अनुभवोमे तँ अन्तर होइते अछि। काजक दौड़क अनुभव बेसी बढ़ियाँ होइत अछि। किएक तँ काजक संग समए सटि चलैत अछि। मुदा हमरा तँ सेहो ने अछि। बस दू बेर खाइ छी, ढेंग जकाँ ओंघराएल पड़ल रहै छी। कखन जागल रहै छी आकि सूतल रहै छी, से आनक कोन बात जे अपनो नै बूझि पबै छी। पछतेनौं तँ किछु ने भेटत। फेर मनमे उठलै- फाँसी किअए?
किछु समए गुम्म रहलाक पछाति अनायास मनमे उठलै जौं भक्ति-भावसँ समए कटने रहितौं तँ हँसी-खुशीसँ चढ़ितौं, से नै केलौं तँ कुहरि-कलपि चढ़ब। जहिना शक्तिक स्रोत ज्ञान छी तहिना ने भक्तिक स्रोत श्रमो छी। फेर मन ठमकलै। जौं भक्तिक स्रोत श्रम छी तँ हमहूँ तँ श्रमिक छिहे। जौं से नै रहितौं तँ एत्ते खेल केना केलौं। अचताइत-पचताइत मुँहसँ निकललै। से तँ जरूर केलौं। एक पसीना पत्थर तोड़ैमे चुबैए, दोसर पत्थर बनबैमे चुबैए। हँ से तँ दुनूमे चुबैए। मुदा कि दुनूक मिठास एक्के रंग छै? से तँ नै छै। तखन श्रम -सेवा- केकरा कहबै? फेर बलदेवक मन ठमकि नजरि उठा-उठा चौकन्ना होइत चारू दिस तकए लगल। मुदा अन्हारमे किछु देखबे ने करए। मनमे उठलै, अनेरे श्रमक पाछू बौआइ छी। गेल जमाना फेर नै लौटए। आब तँ जिनगीक अंतिम खाड़ीपर चलि एलौं। ने श्रमिक छी आ ने श्रमक सिरजन कर्ता। अनेरे अनका पाछू बौआए रहल छी। सभकेँ अपन-अपन जिनगी छै। अपन-अपन जगह छै, जे समैयोक आ प्रकृतोक प्रभावसँ प्रभावित होइत रहै छै तँए अपन बात जेना लोक अपने बुझैत अछि तेना आन थोड़े बूझत। चारू दिससँ घुमैत-फिड़ैत मन अपना लग बलदेवकेँ एलै। मनमे खौंझ उठलै। यएह मन छी जेकर किरदानीसँ कियो भगवान बनि जाइए आ कियो हत्यारा बनि दुनियाँक सोझामे फाँसीपर लटकि जाइए। मुदा कहबै केकरा आ सुनत के? मन ठमकलै। हत्यारा के? हत्या की? आ के पैदा करैए? जहिना कम माछी-मच्छर रहने खेबो काल आ सूतबो काल ओते परेशानी नै होइत जते अधिक रहने होइत। बलदेवक मन फेर ओझरा गेलै। ओझरी छुटिते अपनापर ग्लानि हुअए लगलै। हमहूँ तँ दुनियाँक चुनल अपराधीमे छी। जिनगी भरि अपनेमे बेहाल रहलौं मुदा बेहाले केना रहि गेलौं, से कहाँ बूझि पेलौं। जहिना धरतीकेँ बेहाल भेने सृजन शक्ति कमि जाइ छै तहिना ने हमरो भेल। मन उफनि गेलै। चिचिआइत बाजल-
“हम अपराधी छी, अपराध केने छी। डकैतीक संग हत्या केने छी। अखने हमरा फाँसी हुअए?”
पितोक मास्चर्य ओइ बेटासँ ओही दिनसँ कमए लगै छै जइ दिन सुपात्र कुपात्र दिस जाइत देखै छै। तहिना बलदेवक कलपैत आत्मा मनसँ हटि रहल छै। अनधुन मुँह पटकि रहल छै। अपराधी छी, अपराध केलौं। एक अपराध नै, अनेको, एक दिन नै जिनगीयो भरि। बहुत विलमि कऽ फाँसी भऽ रहल अछि। बहुत पहिनहि भऽ जाइक चाहै छल। मुदा भेल किअए नै?
एकाएक मुँहमे पर्दा लगल हुमड़ैत मन पाछू दिस ससरलै। अंतिम हत्या आ डकैतीक फल फाँसी छी, मुदा आरो जे जिनगी भरि केलौं, तेकर की भेल?
मध्यमासक स्नान जहिना आन मासक स्नानसँ अधिक सुन्दर, अधिक शीतल होइत तहिना जिनगीक अपराधक बीच बलदेवक मन अॅटकि गेलै। एक दिस जिनगी दोसर दिस अपराध। शीतल भेल शान्त मनमे उठलै, कि हमर जन्म अपराधिये बनैक लेल भेल छल जे अपराधीक जिनगी बितेलौं। मुदा बुझियो कहाँ पेलौं जे अपराध करै छी, अपराधी बनै छी। ओझराइत मनकेँ सोझरबैत बलदेव जिनगीक एक-एक दिन आ एक-एक घटना मोन पाड़ए लगल। मुँहसँ निकललै-
“अपन जिनगीक बात जत्ते अपना मनमे अछि ओत्ते थोड़े दोसराकेँ हेतइ। िसर्फ हत्ये-लूट टा तँ नै केने छी, माए-बहिनिक संबंध सेहो तोड़ने छी।”
मन कलपि कऽ बजलै-
“एकबेर नै हजार बेर फाँसी हेबाक चाही।”
मन बेकल हुअए लगलै। केकरा ले केलौं? ई बात मनमे उठिते धियान परिवार दिस बढ़लै। अंतिम दिन पत्नी आ बेटाक दर्शन हएत? ओ सभ बेचैनीसँ भेँट करए जरूर औत। मुदा कि जहिना परिवारमे भेँट होइत छल तहिना हएत? से केना हएत? सिपाहीक घेरावंदीमे हम रहब आ ओ सभ हटि कऽ कातमे ठाढ़ रहत। मन घुमलै। अनेरे किअए कियो भेँट करए औत? कोन मुँह देखत आ कोन देखौत। तइसँ नीक जे भने हमहूँ हराएल छी आ ओहो सभ हराएले रहए। दुनियाँक सभ तँ नै ने चिन्हतै-जनतै। जौं समाजमे लोक ओंगरी देखौते तँ समाज छोड़ि दोसर समाजमे चलि जाएत। जखने एक समाजसँ दोसर समाजमे जाइए तखने पछिला समाजक बान्ह टूटि जाइ छै। बान्हक भीतर बनल समाज अपन हितक बात सौचैए। मुदा समाज तँ समुद्र छी, जइमे घोंघा-घोंघीसँ लऽ कऽ गोहि-गमार तक छै। बलदेवक मन ठमकि गेल।
जहिना जन्म-जन्मान्तरसँ वा कुरीति-कुसमए पाबि बाँसक छाँहमे जनमल लतामक गाछ सेहो समए पाबि कलशि जाइत तहिना बलदेवक मन कलशल। अबोध बच्चाक हाथसँ गिरल अइना, माए-बापक दुख जकाँ नै मुदा तैयो टुकड़ी बीछि-बीछि जोड़ैक कोशिश करैत अछि तहिना बलदेवक कलशल मनमे उपकलै। तीन बर्ख जहल एला भऽ गेल। राता-राती घरसँ पकड़ा बन्दूकक हाथे जहल आएल रही। नव-नव लोक, नव-नव जगहसँ भेँट भेल। जहिना देशक मिथिलांचलोक वासी दुनियाँक कोण-कोणक बीच बसि अपन पूर्ब परिवारक स्मरण करै छथि तहिना बलदेवक मनमे परिवार सेहो आएल। मुदा लगले जहलक परिवार अगुआ गेलै। एक-फाटक टपि दोसरमे घेराएल रही। तलाशीक संग सभ किछु घेरा गेल। बाहरसँ आओत नै अपने घेराइये गेलौं। मुदा तैयो नव-नव चेहरासँ भेँट भेल। भीतर अबिते -वार्डमे- घूस्सा-मुक्काक सलामी भेल। जहिना अखड़ाहापर उतरैत खलीफाकेँ पानि उतरए लगैत तहिना उतरल। जिनगीक पहिल बेर जहल देखलौं। स्वागतक बाद मेट लग पहुँचाओल गेलौं। अखड़ाहा बदलने खलीफाक पानियो बदलि जाइ छै। मुदा.....। मेटक रजिष्टरमे नाओं चढ़िते ढेर हुकुम एक संग उठल। झाड़ू लगबैक ड्यूटी, पैखानामे पानि पहुँचाबैक ड्यूटी इत्यादि-इत्यादि। काजक भारसँ मन दबाइत जा रहल छल आ कि मसलनपर पसरल मेटक हुकुम भेल-
“एम्हर आ, पहिने जाँत तखन दोसर काज हेतइ।”
अवग्रहमे फँसल मन हल्लुक भेल। मनमे खुशी उपकल जे कनियो-कनियो कान ऐंठैत तँ काने उखड़ि जइतए। जान बचल तँ लाख उपाइ। एक करोट घूमैत मेटक मैनजन बाजल-
“पहिल दिन छिऔ, आइ तोरा खेनाइ नै भेटतौ।”
जहिना मुर्दापर अस्सी मनसँ नब्बे मन जारनि चढ़ि जाइए तहिना चढ़ि गेल। असबिसो नै कऽ सकलौं। मुदा तैयो सबुर भेल जे नै खाइले देत, सुतैक तँ जगह भेट गेल कि ने। तइ बीच मैनजनक हुकुम भेल-
“कोन केसमे एलेहेँ?”
केसक नाओं सूनि मन दलदल भऽ गेल। जहिना सोग-पीड़ामे नोर बहा केकरो सान्त्वना दैत काल होइत, तहिना। जहलसँ निकलैक आशाक अँकुर बलदेवकेँ जगलै। हलसि कऽ बाजल-
“सरकार, डकैती आ खून संगे छै।”
डकैतीक संग खून सूनि मेटक मन ठमकल। अधिक दिनक संगी हएत। तँए दोसतिये करब नीक। पड़ले-पड़ल हुकुम चलौलक-
“नवका कैदीकेँ खइयो आ सूतैयो ले दिहक।”
जहिना जिनगीक सुख, खाएब-सूतबमे अबै छै तहिना सूतबक आश देखि बलदेवक मनमे खुशी उपकलै। खुशी उपकिते मन बौआए लगलै। तही बीच मेटक मुँहसँ फुटलै-
“तेलक शीशी छेबे करौ, काल्हिसँ गोदामे सँ लऽ लऽ अनिहेँ।”
गोदामक नाओं सुनिते वार्डमे गल-गूल शुरू भेल।
“नवका कैदीकेँ गोदाम केना जाए देब। ई अन्याय छी।”
एक कैदी ठीकेदारकेँ पुछलक-
“कि बात छिऐ हौ ठीकेदार भैया? एना किअए हड़बिर्ड़ो केने छह?”
ठीकेदार बाजल-
“तूँ अखन तड़ी-घटी नै बुझबिही।”
“से किअए हौ भैया, सुनने लोक सुनबो करैए आ नहियो सुनैए। बुझौने लोक बुझबो करैए आ नहियो बुझैए। पहिने बजबहक तब ने?”
“रौ बूड़िबक, सभ गप सभठीम बाजब नीक थोड़े होइ छै। नीको अधला भऽ जाइ छै आ अधलो नीक भऽ जाइ छै।”
“एकबेर अजमा कऽ देखहक। नरकोमे ठेलम-ठेल करै छह। बहरामे लोक किछु करैए तँ भीतर -जहल- अबैए। ऐठामसँ कतए जाएत। बाजह, तोरा कि बूझि पड़ै छह जे हम ओहिना आएल छी। आकि किछु कए कऽ आएल छी।”
ठीकेदारक बढ़ैत संगी देखि कठहँसी हँसि मेट बाजल-
“कि रे ठीकेदरबा, कथीक बमकी धेने छौ। सुन....।”
एक दिसि ठीकेदारकेँ अपन घटैत आमदनी मनमे नचैत तँ दोसर दिसि मेटक आदेश। घुसुकि कऽ ठीकेदार लगमे आबि फुसफुसा कऽ बाजल-
“मेट भैया, अहाँसँ कि कोनो बात छिपल रहैए। बुझिते छिऐ जे दू पाइ बचा कऽ गाम पठबै छी।”
ठीकेदारक बातसँ मेटक मनक आगि नै ठंढ़ाएल। मुदा हवाक लहकी जकाँ जरूर लागल। मनमे उठलै दस लंठ तखन ने महंथ, जँ से नै तँ असगर वरसपतियो फूसि। जहिना गुलाबी लाल आल-अड़हुल बनि जाइत, रंग बदलि अपराजित उज्जर-कारी बनि जाइत, दिन-रातिक खेलमे पूर्णिमा अमावस्या आ अमावस्या पूनो बनि जाइए तहिना बलदेवक मनमे जिनगीक जुआरि उठए लगलै। मुदा बिना जारनक आगि जहिना, पियासल बिनु पानि जहिना, खेतिहर बिनु खेत जहिना शक्ति रहितो हीनशक्तिका बनि जाइत अछि तहिना जिनगीकेँ सुता कऽ राखब छी। मुदा प्रश्नो तँ अजनव अछि। नीक भोजन, नीक नीन इन्द्रासनक मुख्य द्वार छी, तखन जिनगी....?
जिनगीक आवश्यक तत्वमे सूतबो -नीन- तँ अनिवार्य छी। तखन अधला केना भेल? मुदा जखन दस कोठरी बहारैक, साफ करैक भार रहत तखन एक्के कोठरी बहारबो तँ उचित नै। मेटक मन ठमकल। ने आगूक बाट देखै आ ने पाछू घूमि ताकब नीक बुझै। मनमे पुन: उठलै, कियो जोग क्रियामे जोगी बनि जोगिया जाइत अछि, कियो भोगी बनि भोगिया जाइत अछि तहिना तँ कियो काजोमे कजिया जाइए। मुदा कज्जी भेने तँ अबाहो भइये जाइए। जइठाम निरोगक बलि प्रदान होइत तइठाम अबाहक पूछ केतेक?
सामंजस करैत मेट भाव-विह्वल भऽ बाजल-
“बौआ ठीकेदार, ई दुनियाँ खेल छी। अपना सभ जहलमे तीत-मीठ करै छी, आ कियो खुलल धरती-अकास बीच खूलि कऽ खेलाइए। तइठाम तोहीं कहह जे कि नीक हेतइ?”
जहिना चोरोक भरमार अछि, किसिम-किसिमक चाेर अछि, तहिना ने एकरंगाहो चोरक भरमार अछि। अमती काँटमे ओझराएल जकाँ ठीकेदार ओझरा गेल। जँ चोर चोरि कए कऽ आनए आ जरूरतमन्द लोककेँ दऽ दइ तखन ओकरा की कहब? चोरि तँ ओ ने होइत जे चुपचाप आनि चुपचाप रही। जइसँ कियो बुझबो ने करत आ तरे-तर मखड़ैत रहब। ठीकेदारकेँ गुम देखि मेट पुछलक-
“गुम किअए छह, ठीकेदार? तोरेपर छोड़ि देलियह जे जे तूँ कहबह सएह करब। जाधरि प्रेम-प्रेमसँ नै मिलि, आत्मा-आत्मासँ नै मिलि, मन-मनसँ मिलि कऽ नै चलत ताधरि भरि मन सिनेह कतए सिंगार करत।”
जबाबक तगेदा सुनि ठीकेदारक मनकेँ नै रहल गेलै बाजल-
“मेट भाय, जखन किलो-किलो तेल अहाँकेँ पहुँचैबिते छी, तखन नवका कैदीकेँ किअए गोदाम जाइले कहलिऐ?”
“बौआ, मालीमे तेल हथुड़ैत देखलिऐ, तँए बजा गेल।”
अपन बढ़ैत पक्ष देखि ठीकेदारक मनमे खुशी पनपल। खुशिआएल मन बजलै-
“जे आदमी आइये जहल आएल अछि, ओकरा सोझे गोदाम पठाएब नीक नै। चोर अछि कि छुलाह अछि, से अखन लगले केना बूझि जेबै? जखन हमरे हाथमे गोदाम अछि तखन अहाँकेँ अभाव नै हएत सएह ने?”
ठीकेदारक बात सुनिते मेटक मन तीआइर जालमे फँसल माछ जकाँ ओझरा गेल। चोर तँ चोर भेल, मुदा छुलाह कि भेल? मुदा मेट भऽ पूछबो नीक नै। जेकरे हाथ सभ किछु, सएह नै बुझै, मेटक मनकेँ घुरिअबए लगल। एते दिनसँ जहलमे छी, ठीकेदारक हिसाबे छुलाहोक संख्या कम नै अछि, मुदा नै बूझि पेलौं से केहेन भेल?
शब्दक मोड़ बदलैत मेट पुछलक-
“कते रंगक छुलाह जहलमे हएत ठीकेदार?”
जहिना नारद धरतीक रिपोर्ट अकासमे करैत तहिना ठीकेदार अपनाकेँ महसूस करैत बाजल-
“भाय सहाएब, तेहन घुरछी लगल सबाल अछि जे धड़फड़मे छूटि जाएत। तँए विहिया कऽ देखए पड़त। पान-सात दिनमे पूरा-पूरी कहि देब।”
बलदेवक मनमे जहलक पहिल दिन नाचए लगलै। पुन: मनमे उठलै, मात्र किछु घंटाक लेल दुनियाँमे छी, तखन एक्के दिनक काजमे घेराएल रहब नीक नै। मुदा कहबो केकरा करबै आ सुनबो के करत। आगू बढ़िते मनमे उठलै, जिनगीमे जे किछु जे करैए ओ आन देखौ, बुझौ आकि नै देखौ-बुझौ मुदा केनिहार तँ जरूर देखबो करैए आ बुझबो करैए। मनमे ग्लानि उठए लगलै। जहिना बर्खाक बहैत बुन्नक बेग, घेरामे घेरा जमा हुअए लगैए तहिना जिनगीक चलैत चक्रक चालि बलदेबक मनमे समटाए लगलै। कते भारी अपराधी छी जे धरतीक भार बनि गेल छी, जँ हमरा सन अपराधीकेँ फाँसी नै होइ, सेहो अनुचित हएत। मन असथिर भऽ गेलै। मनुखे ने मानवो आ दानवो बनैए। दुनियाँक ऐ रंगमंचपर कियो वीर बनि तँ कियो कायर बनि, पार्ट अदा करैए। मन ठमकलै। पुन: उठलै, जइ धरतीक भार उठबए आएल छलौं ओइ धरतीक भार बनि गेलौं, एना किअए भेल? की जिनगी भरि हाथ-पएर मारि रहलौं, सेहो तँ नै अछि। चलबैत अाएल छी। तखन भार किअए बनि गेलौं। मन अँटकि गेलै। आइ जरूर बूझि पड़ैए जे जिनगी भरि विपरीत -बे-पीरित- दिशा चलि कुमार्ग पकड़ि लेलौं मुदा से ओइ दिन कहाँ बुझलिऐ जे कुमार्ग छी आकि सुमार्ग। काजोमे कतौ बाधा कहाँ उपस्थित भेल? जहिना धारक धारा सिरासँ भठ्ठा दिसि धड़धड़ाइत चलैए मुदा भठ्ठाकेँ सिरा दिसि ससरैमे सामना करए पड़ै छै। केना-पानिये पानिकेँ रोकैत रहैए। मुदा बीचमे एकटा तँ होइ छै सिरोक पानि आ भठ्ठोक पानि एक-दोसरसँ रोकाइत, ठाढ़ हुअए लगैत अछि। ताधरि ठाढ़ होइत जाइत जाधरि धारसँ ऊपर उठि धरतीपर नै छिड़िआए लगैत। मुदा धरतियोपर तँ दिशा अवरूद्ध करिते अछि। आइ धरि जे नै बूझि सकलौं ओ अपने केना बूझि पाएब। मुदा नै, जिनगीक अंतिम छोरपर भलहिं सब बात नै बूझि सकिऐ, मुदा किछु नव तँ जरूर बूझि पाबि रहल छी। जँ से नै, तँ कहियो नै बूझि पेलौं जे फाँसी हएत? हमहीं नै सभ एहने वृत्ति करैए, मुदा सभकेँ फाँसिये कहाँ होइ छै। जइठाम पुरजा-पुरजी मनुखक अंग बनल अछि, सभ अंगमे गुण-दोष छै, तइठाम केना जोड़ि कऽ चलाओल जा सकैए। समए पाबि कियो दौड़ए लगैए आ कुसमए पाबि थकथका जाइए। तइठाम सौंसे मनुख बनब, धीया-पुताक खेलौना नै छी। समए अनुकूल बनए-बनबए पड़ै छै, से नै तँ रग्गड़मे लोक रगड़ाए किअए जाइए।
बिसरि गेल बलदेव बारह बजेक फाँसी। मन आगू दिसि बढ़लै। जइठाम अधिकांश फूल ओहन अछि जे अनेको रंगक होइए। गंध, रूप, अाकार समान रहितो एक-दोसराक अनुकूलो आ प्रतिकूलो अछि। तहिना गुलाबी आ लाल आलो-लाल आ गाढ़ो लाल बनैए तहिना तँ अपराजित करियो बनैए आ उजरो। आ जँ उजरोपर करिये रंग चढ़ि जाए, जेना एक-दोसरपर चढ़ैए। भलहिं थलकमल उज्जरसँ लाल भऽ जाए मुदा सभ तँ थलकमले ने छी।
जहिना फुलवाड़ी फलवाड़ी वा वंशबाड़ी टहललाक उपरान्त छाहरिमे बैसैक मन होइए तहिना बलदेवकेँ सेहो भेल। दुनियाँक दृश्य देखि मन हहिआए लगलै। ऐठाम के देत? केकरासँ मंगबै? जँ मंगबो करबै तँ जरूरी नै अछि जे नीके देत। अधलोकेँ नीक कहि दैत अछि।
जुग-जुगसँ रंग-बिरंगक फूल-फलक गाछ रहितो अखनो हराएल अछि आ हराइयो रहल अछि। भरिसक हराइ-जीताइक खेले ने तँ चलैए। बलदेवकेँ अपने-आपपर शंका उठलै। अखन जहलक सेलमे छी, अकलबेड़ामे फाँसीपर चढ़ब, कहीं बुइधे तँ ने भगंठि रहल अछि। भंगठले बुधि ने बताह कहबै छै। मुदा बिनु भंगठलोकेँ तँ बताह कहै छै। जहिना धान-रब्बीक रग्गड़सँ हाँसू मुरछि जाइए तहिना बलदेवक मन मुरछि गेलै। किछु समए निकलिते मनमे उठलै, अझुका बाद के हमरा मन राखत। कोनो कि हम असगरे मृत्युदंड पेलौं आकि पबै छी। िकयो गाछपरसँ खसि तँ कियो पानिमे डूमि, कियो बीखहा दबाइ पीब, तँ कियो विषैला साँपकट्टीसँ....?
मुदा हम तँ ओइ सभसँ भिन्न छी? दुनियाँक बीच अपराधी छी, ओहन अपराधी जेकरा दुनियाँ थूक फेक भगबैए। मनमे हुमड़ैत वायुक दरद बूझि पड़लै। केकरा लेल एते अपराध केलौं? कि अपना ले आकि परिवार ले। आइ के हमरा संग फाँसीपर चढ़त? जँ अपना ले केलौं तँ कि हाथ-पएर नै अछि। मनमे एकाएक समुद्रक शीतल समीरक झटका लगलै। झटका लगिते मुँहसँ निकलए लगलै- ओ फाँसी केहेन होइए, जे हँसैत अपने हाथे गरदनिमे लगबैए। ओहिना हँसैत मुँह लोकक सोझामे हँसैत रहैए। आ ओ फाँसी केहेन जेकरा थूक फेक लोक आँखि मूनि लइए। कियो सपूत बनि फाँसीपर चढ़ि अमर ज्योति जरबैत अछि आ कियो करिआएल इजोतमे अन्हराएल रहैत अछि। ऐ धरतीपर केकरो संग कियो नै जाइत अछि। सभ अपन-अपन स्वार्थक पाछाँ रहैत अछि। मन ठमकलै। मनमे उठलै, केना नै जाइत अछि। आत्माक संग आत्मा जरूर जाइत अछि। नीकक संग नीक आ अधलाक संग अधला तँ जाइते अछि।
रातिक अंतिम पहर। एक दिसि राति उसरैक बेर तँ दोसर दिसि दिन चढ़ैक समए। अर्द्धचेत बलदेवक भक्क तखन पुन: खुजल जखन अन्हारमे हराएल परुकी संगीक बीच अपन उपस्थिति दर्ज करबाक लेल घूटकल, अवाज देलक। अपन-अपन आवेशी अवाजमे गामसँ अान गाम, आ एकसँ अनेक किसिमक गाछपर एक जुटताक अवाज देलक। यएह समए छी जे गौतमो ऋृषिकेँ चन्द्रमा धोखा देलकनि। सराप चाहे गौतम जे देलखिन मुदा एते तँ भेबे केलनि जे आत्मासँ खसि देहलोकमे उतरि गेलाह। चन्द्रमामे जखन गहन लगि जेतै तखन अन्हारमे धरतीपर केकरा के चिन्हत?
परुकी सबहक अवाज सुनिते बलदेवक मनमे जहिना तरेगन रहितो भुरुकबा तरेगन आल-लाल ज्योति धरतीपर हँसैत आबि प्रकाशित करैक परियास करैत, तहिना बलदेवक मनमे सेहो पतराएल प्रकाशक आगमन भेलै। ज्योतिक आगमन होइते उठलै, कोनो कि हमरेटा फाँसी हएत आकि अदौसँ होइते एलै आ भविष्योमे होइत रहतै। मुदा हमरा जिनगीमे फाँसी चढ़ैक बाट पकड़ाएल कहिया?
बलदेव पाछू उनटि ताकए लागल। हम तँ ओइ दिन फाँसीक बाट पकड़ि लेलौं जइ दिन डगर छोड़ि डगहर पकड़ि लेलौं। डगरक तँ सीमा-सरहद होइ छै, निश्चित जगहसँ निश्चित जगह पहुँचैए, मुदा डगहर तँ से नै होइत। घुरिया-फिड़िया बौअबैत रहैए। मनुष्यक तँ डगर होइ छै, डगहर तँ पशु लेल होइ छै जे जंगलमे चरैले जाइत छैक। कि हमहूँ पशुए भऽ गेलौं। मुदा पशुओ तँ जीबे छी आ मनुखो जीबे छी। दुनूक बीच आत्माक बास होइ छै। मुदा आत्माक बास रहितो पशु कहाँ बूझि पबै छै जे हमरा बीच आत्माक बास अछि। मुदा मनुष्यकेँ तँ से नै होइ छै। मनुष्ये नै जीव-जन्तुओसँ प्रेम करैत अछि आ प्रेम पबैत अछि। सहयोगी बनि जिनगीमे सहयोगो करैत अछि आ सहयोगक अपेक्षो रखैत अछि। जँ से नै तँ ओ अपन रहैक बेवस्था किअए ने कऽ पबैत अछि। जेकरा रहैक बेवस्था नै हेतै तेकरा जिनगीक गारंटी कि भऽ सकै छै। भलहिं बौआ-ढहना घास-पात वा अन्य भोज्य पदार्थ ताकि पेट भरि लिअए मुदा मनुष्य जकाँ तँ जिनगी जीबैक गारंटी नै कऽ सकैए। मनुष्य तँ पातालसँ पानि आनि पीब सकैए, धरतीसँ भोज्य–पदार्थ उपजा सकैए। फेर मन ठमकलै। सोचती बन्न भेलै! सोचनशक्ति रूकलै!
जहिना कटल वा टुटल रास्ता देखि राही ठमकि जाइत जे ओइ पार केना जाएब। मुदा कटबो आकि टुटबो तँ रंग-बिरंगक होइत अछि। एक टुटब ओहन होइत अछि जइमे पानि-थाल-कीच होइत अछि आ दोसर ओहन होइत जे सुखले रहैत अछि। जइमे सावधानीसँ निच्चाँ उतरि पार कएल जाइत अछि। तहिना तँ पनिआएलो-थलाहमे होइत। कतौ अगम होइत कतौ कम होइत जइठाम कम होइत तइठाम कने कठिने सही मुदा पार तँ कएल जा सकैए। मुदा अगममे तँ डुमबोक आ गड़बोक संभावना बनले रहै छै। फाँसी लगा, गरदनि दाबि हमर प्राण लेत, मुदा फँसरियो लगा तँ लोक मरिते अछि। एहेन-एहेन परिस्थिति पैदा कऽ दैत जे बेवस भऽ लोक अपन गरदनिमे फँसरी लगा प्राण गमबैत अछि। कि ओ अपराधी छी आकि अपराधीक सजा पबैए। जखन ओ अपराधी नै छी, तखन अपराधीक सजा किअए भेटलै?
वोनक बाघ सिंह किअए दोसराक प्राण लऽ लऽ खून पीबैए? ओकर कि दोख छै? यएह ने जे ओकरा आगू ओ अब्बल अछि। फेर मन ठमकलै। कियो इनार-पोखरिमे डूमि मरैए, कियो आगि, पानि-पाथर, विर्ड़ोमे मरैए। ततबे नै कियो गाछपर सँ खसि मरैए, तँ कियो गाछपर चढ़ैत-उतरैत काल खसि मरैत अछि। प्रकृतिक तँ अद्भुत लीला अछि। क्षण-क्षण पल-पल बाटो पकड़बैत अछि आ धकेल-धकेल निच्चाे करैत अछि। ऊपर-निच्चाक खाढ़ा बना जीवन-मृत्युक सीमा बनोनै अछि। एक तँ ओहिना आगिमे अगिआएल अछि, पानिमे पनिआएल अछि, हवामे हविआएल अछि, तखन केना परेखि पाएब। परखैले जेहेन आँखिक इजोत चाही तेहेन ने करिआएल बादलमे अछि जे बर्खासँ सिक्त करत आ ने डभिआएल धरतीमे अछि, जे धरतीक परतकेँ तेना सिर गछाड़ने अछि जे शक्तिहीन बना देने अछि। सूखल माइक छातीमे दूध कहाँ अछि जे चाहियो कऽ बेचारी दऽ सकती। अन्हारो रातिमे, जखन हाथ-हाथ नै सुझैत, जखन अपन देहो हरा जाइत, देहक सभ अंग निष्क्रिय भऽ जाइत, तखनो तँ किछु रहिते अछि जे हँथोरियो-हँथोरि किछु दूर धरि लइये जाइत अछि। मुदा हम तँ सोलहन्नी आन्हरा गेलौं। जखन पीबैयो बला पानि बसिया गेने फेका जाइत, तहिना आइ दुनियाँसँ फेका रहल छी। अपन फेकाइत जिनगीपर नजरि पड़िते बलदेवक मन सहमि गेलै। ने आगूक बाट देखै आ ने पाछू घुसुकि पाबए। जहिना जिनगीक ओहि मोड़पर कियो चारू दिससँ दुश्मनसँ घेरा, हारि-जीतक तारतम्य नै कऽ पबैत तहिना बलदेव सेहो घेरा गेल। हारियो मानने दुश्मनक हाथे प्राण गमेबे करब, तखन प्राणक मोह राखि हारियो मानब उचित नै। तइसँ नीक जे सामना करैत सामनेमे जत्तेकाल ठाढ़ रहब ओत्तेकालक जिनगीक महत तँ आरो किछु हएत।
मुदा ठाढ़ रहि के सकैए? जेकर शरीर टी.बी., केन्सर सन रोगसँ जर्जर भऽ खोखला भऽ गेल रहैए ओ ठाढ़ केना रहि सकैए। पएरमे ओ शक्ति कहाँ छै जे ठाढ़ रखतै। बलदेवक मन विचलित भऽ गेलै।
किछु क्षण बाद मनमे उठलै, फाँसी तँ पोखरिक जाइठ सदृश जिनगीक छी। कियो अगम पानिमे डुबकुनियाँ काटि, माटि निकालि जाइठक मुरेड़ापर लगबैए तँ कियो किनछैरे-किनछैरमे पिछड़ि कऽ खसि, पिछड़ैत-पिछड़ैत अगम पानिमे डूमि, सड़ि-सड़ि सड़ैनिक गंध पसारैत अछि। मुदा जिनगीक अंतिम छोड़पर बुझनहि की हुअए? कमसँ कम जँ अपनो लेल केने रहितौं तँ कनैत किअए, हँसैत किअए ने दुनियाँ छोड़ितौं। जिनगीक अचूक उपाय कहाँ बूझि पेलौं।
सूर्योदय भऽ गेल। बलदेवक पत्नी कामिनी आ बेटा सुशील गुमसुम भेल अपन-अपन काजमे लागल, मुदा मनमे विचित्र स्थिति बनल रहैक। ने सुशील माएकेँ किछु कहैत आ ने माए बेटाकेँ। दुनूक मनकेँ बलदेवक फाँसी भीतरे-भीतर खिंचैत रहए। जइसँ मनक पीड़ा बढ़ैत रहैक। मनक पीड़ा ताधरि बढ़ैत जाधरि ओकरा निकालि दोसरकेँ नै कहल जाइत अछि। तखने अकासमे एकटा कौआ बाजल। कौआक बोलमे कामिनीकेँ अपशगुन बूिझ पड़लनि, मुदा सुशीलकेँ सगुन बूझि पड़ल। गुम्मी तोड़ैत कामिनी बाजलि-
“बौआ, कौआक बोल केहेन ओल सन भेल।”
ओना बलदेवक फाँसी दुनूकेँ बूझल, मुदा तैयो मनकेँ फुसलबैत बहलबैत कामिनी बजलीह। माइक बेथाकेँ सुशील बूझि गेल, मुदा जिनगीमे एहिना सोग-पीड़ा अबै-जाइ छैक। छोटसँ-छोट पीड़ा होय आकि पैघसँ-पैघ होय मुदा समैक संग तँ लोक ससरिये जाइत अछि। जइसँ धीरे-धीरे कमैत-कमैत मेटा जाइत अछि। जहिना चलैले रास्ता चाही, से तँ नीक कि बेजाए अछिये। समाज तँ ओहन समुद्र छी जइमे करोड़ो-अरबो जीव-जन्तु स्वछंद भऽ जीवन-यापन करैत रहैए, भलहिं एक-दोसराक बाटो घेरैत रहै छै, पकड़ि-पकड़ि खेबो करै छै मुदा, तैयो तँ रहबे करैए। नीक कि अधला, मनुख मनुखे बीच रहैत अछि। माइक पीड़ाकेँ सुशील भाँपि गेल। मने-मन सोचलक जे एक तँ बेचारीकेँ जिनगी भरिक संगी छूटि रहल छन्हि तइपर जँ हमहूँ ओहने बात कहबनि तँ आरो मनमे धक्का लगतनि। चोटपर-चोट लगने आरो अधिक वेदनाक अनुभव होइ छै। मुदा जहिना कड़ू लगने लोक पानि पीब कड़ू कम करैए तहिना जे दर्द मेटबैक उपाए करब तँ दर्द आगू नै बढ़ि या तँ ठमकल रहतनि वा कमतनि। समगम होइत सुशील माएकेँ उत्तर देलक-
“माए, कौआ तँ केहेन सुन्नर बाजल। कबकबाएल कहाँ?”
सुशीलक बात सुनि कामिनी बजलीह-
“आन दिन केहेन सुन्नर भिनसुरका बोली निकालै छलै आइ केहेन सबसबाएल बोल निकाललक।”
माइक हृदैक वेदनाकेँ सुशील भाँपि लेलक। ओना मनुष्यक हृदैक थाह नै छैक। एक दिस रूइयाक फाहा जकाँ बिनु हवोक उड़ैए तँ दोसर दिस जुआन पति, कमाइबला जुआन बेटाक मृत्यु, सेहो तँ सहबे करैए। बाट टुटल वा कटल होउ आकि छोटसँ नमहर खाधि होउ, लोककेँ चलैले तँ बाट चाहबे करी। एकठाम बैसलासँ तँ जिनगी नहिये चलै छै। कोनो-ने-कोनो उपाए तँ करै पड़ै छैक। कतौ लोक कूदि कऽ खाधि पार करैत अछि तँ कतौ बगलक माटि काटि वा छीलि कऽ ओकरा पहेटि चलैत अछि। कतौ एहनो होइ छै जे नमहर टुटान वा कटान रहै छै तँ ओकरा छोड़ि दोसर बाट बना लइए। माइक पीड़ाकेँ कमैत नै देखि सुशीलक मनमे उठल। एक-एक ढेपासँ सेहो बाटक खाधि भरल जाइत अछि आ खाधिक हिसाबसँ चेकान काटि सेहो भरल जा सकैत अछि।
सुशील बाजल-
“माए, हमरा तँ कौआक बोलमे सकुन बूझि पड़ल। जहिना केकरो कोनो वस्तु हरेलासँ दुख होइ छै तहिना ने भेटिनिहारकेँ खुशियो होइ छै। बीचक वस्तु तँ एकेटा रहै छै। एक्के बात वा वस्तु एकक लेल नीक अछि तँ दोसराक लेल अधलो भऽ जाइत अछि। जीवन रक्षक पतियो होइत अछि आ बेटो होइत अछि। मुदा एक काज रहितो दुनूक करैक विधिमे किछु-ने-किछु अन्तर तँ भइये जाइत अछि। वएह अन्तर तँ एक-दोसराक बीच अन्तरो पैदा करैत अछि।”
सुशीलक विचार कामिनीक विचारक सोझा-सोझी ठाढ़ भऽ गेल। कामिनीक विचार ठमकलनि। एकाएक ठाढ़ भेने जहिना शरीरमे झोंक अबैत छैक तहिना कामिनीकेँ एलनि। मनमे झोंक लगिते डोललनि। डोलिते नजरि एक दिस पतिपर तँ दोसर दिस पुत्रपर विभाजित हुअए लगलनि। जइ छत्रछायामे अखन धरि रहलौं ओ तँ टूटि रहल अछि। मन निराश हुअए लगलनि, मुदा लगले आगूमे पुत्र देखि आशा जगलनि। पुत्रो तँ पतिये जकाँ प्रहरी होइत अछि। निराशाक मचकीमे आशाक आश लगलनि। हृदय सिहरलनि। सिहरिते पुत्रक प्रति प्रेम जगलनि। ओ प्रेम नै जे प्रेम माइक आशामे पुत्रकेँ होइत। बल्कि ओ प्रेम जइ आशामे पुत्रक आश्रयमे माए जीबैत छथि। जहिना जलसँ जलकण आ ओससँ ओसकण बनि पुन: जल वा ओसक सृजन करैत अछि, तहिना। निराश मनमे खुशीक संचार भेलनि। संचार होइते खिलैत कली जकाँ मन खिललनि। जहिना खापड़िमे मकै वा धानक लाबा एक्के-दुइये फुटि-फुटि रंग बदलैत तहिना मनक रंग बदलए लगलनि। केना लोक कहैए जे कोनो बीआक लेल अनुकूले वातावरण भेटलापर अंकुर होइ छै। अंकुरक लेल तँ वएह वातावरण अनुकूल भऽ जाइत अछि जइ मूलक ओ बीआ आ बीआक गाछ होइत अछि। जँ से नै तँ एक दिस अगम पानिबला समुद्रमे बीआ अकुरि पनिगाछक जन्म दैत अछि तँ दोसर माटि-पानि बीच सेहो दैत अछि। ततबे किअए? दोखरा बालुओ आ चखान भेल पाथरोमे तँ कोनो-ने-कोनो गाछक बीआ तँ अकुरिते अछि। जखन दुनियाँक सभठाम शक्ति मौजूद अछि तखन मिथिलाक भूमि किअए शक्तिहीन भऽ जाएत। जे बीत भरिक पेटक रच्छा नै कऽ सकैत अछि। जे धरती भिखारीकेँ भिक्क्षु बना सकैए, भोगीकेँ जोगी बना सकैए, ओ जोगीकेँ किअए ने भोगी आ भिक्क्षुकेँ भिखारी बना सकैए। एक नव शक्तिक उदय कामिनीक मनमे भऽ चुकल छलनि। साैंसे धानक लाबा जकाँ मन दू फाँक भऽ गेल छलनि। जहिना खापड़िमे एक-फाँक, दू-फाँक, तीन-फाँक होइत लाबा खापड़िसँ उड़ए चाहैत अछि, उड़बो करैत अछि तहिना कामिनीक विचार उड़लनि। मुदा मुँहक बोल सुखा गेलनि। कंठक तरास बढ़ए लगलनि। मुदा पति-पुत्रक बीच चलैत धारमे अपनाकेँ पाबि कामिनीक हृदय छटपटेलनि। सुशीलक आँखिमे आँखि गाड़ैत बजलीह-
“बाउ सुशील, अहाँक पिता आ अपन पतिक तँ अंतिम दिनक क्षण क्षणकि रहल हेताह। चलि कऽ आइ दुनू माए-बेटा भेँट कऽ लिअनु?”
माइक बात सुनि सुशीलक मन ठमकल। केकरो मनमे फुलक वर्षा होइत अछि तँ केकरो पानि-पाथर बनल ओला-पाथर बरसैए। मुदा जहिना मरबो दुनू करैए तँ जीबो तँ करिते अछि। भेँट करए चालैले माए कहै छथि मुदा कि ई उचित हएत? हम सभ जेबे करब तइसँ कि हुनका भेटतनि? आ हमरे सभकेँ भेटत? अस्ताचल गामी सूर्यक लाभ तँ ओकरे भेटैत छै जे उदीयमान अछि। जे उदीयमान नै अछि ओकरा लेल तँ जेहने दिन तेहने राति, तखन अस्ताचलक महत्वे की? हुनका -पिता- किछु ने भेटतनि, भेटतनि वएह जे अपना ले फाँसीपर चढ़ि रहला अछि आ परिवारक लेल। जँ परिवारक लेल तँ कि अधले काजपर परिवार चलि सकैए आ नीक काजपर नै चलि सकैए। जँ चलि सकैए तँ ओ खुद नीक बाट छोड़ि अधला बाटपर चलि अंतिम दर्शन देखा रहला अछि। अंतिम दर्शन की? यएह ने जे धरतीपर कनैत एलौं हँसैत जाएब आकि जहिना कनैत एलौं तहिना कनैत जाएब, तँ कि एहेन जिनगीकेँ सुभर जिनगी मानबै? कथमपि नै? जखने घरसँ डेग उठाएब तखनेसँ लोक कहबो करत आ थूकबो करत जे खुनिया-अधरमीक बहु-बेटाकेँ देखियौ? निरलज जकाँ केहेन धमौड़ दैत जा रहल अछि। माइक प्रश्नक उत्तर दैत सुशील बाजल-
“माए, कोन मुँह देखए आ देखबए जाएब। सोझ पड़लापर पिता यएह ने कहता जे अहीं सभले जा रहल छी? मुदा अपना सभ कि पुछबनि?”
सुशीलक विचार कामिनीक मनमे अभिभावकक रूपमे जगलनि। जहिना सइयो हाथक लत्ती बिना सहाराक धरतीसँ नै उठि सकैत अछि तहिना ने नारियो अछि। डाॅड़मे चोट मारि ने विधातो विधिक रचना केलनि। बेटाक सहारा देखि कामिनीक मनमे अगिला जिनगीक आस जगले रहनि। विह्वल भऽ बजलीह-
“बेटा, बेटा बनि जँ धरतीपर आबी तँ बेटा कहबैत चली। आब तँ तोंही ने सभ किछु भेलह। वैधव्य भेने एक आकुश मात्र लगत। मुदा आरो जिनगी तँ संग मिलि चलबे करबह किने, तोहर जे विचार हेतह सएह ने हमरो विचार हएत। कहुना भेलह तँ तूँ पुरुष-पात भेलह? हम कतबो हएब तँ घरे भरि हएब।”
माइक बात सुनि सुशीलक मन पसीज गेल। अपन दायित्वक भान भेलै। मुदा लगले मन मुरुछि गेलै। एक दिस धरती सदृश निश्चल माए तँ दोसर दिस कुकर्मी अपराधी, धरतीक पापात्मा पिता देखए लगल। पिताक प्रति मनक उष्मा तेज भऽ गेलै। बाजल-
“माए, परिवारक बड़का बोझ उतरैक दिन........।”
सुशीलक बोल बन्न भऽ गेलै। विस्मित अवस्थामे सुशीलकेँ देखि कामिनी बाजलि-
“सोग नै करह। जइ दिनक जे भवितव्य छलै ओ भेलै। जहिना जरल-मरल धरती आद्राक बुन्न पाबि िसर्फ जीविते नै सृजक सेहो बनि जाइत अछि। तों तँ सहजे पुरुख छिअह। आन के केकरा कहत आ केकर के सुनत। मुदा जहिना तोहर पिता तहिना तँ हमरो पति छथिये। तँए अन्तिम घड़ीमे श्रद्धापूर्वक स्मरण कऽ विसरि जाह। चलह अंगनेक ओसारपर बैस चाहो बना पीब आ गपो-सप करब। दुनियाँ किछु कहह, मुदा तोहर मुँह देखि एहेन खुशी भऽ रहल अछि जे जिनगीमे कहियो नै भेल छल।”
माइक बात सुनि सुशीलक मन ओहिना फड़फड़ा उठल। बाजल-
“असगरे लोक जन्म लइए आ अपने आशा सभकेँ करैक चाहिये।”
बेटाक आस भरल बात सुनि कामिनीक हृदए पसीज गेलनि। बजलीह-
“बौआ, आब तूँ बौआ नै बेटा भेलह। बापक काज कऽ देखि परेखि दुनियाँक संग चलैक एक सिपाही भेलह। परिवार-समाज कर्मभूमि भेलह। ने अनका पढ़ने आनकेँ ज्ञान होइत आ ने अनकर ज्ञान अनका ले सबतरि उचिते होएत। तँए अपन समए, परिस्थितिकेँ अॅकैत परिवारकेँ आगू मुँहेँ ससारैक तँ भार माथपर आबिये गेल छह। केहेन मनुख बनि धरतीक धारण केलौं, यएह ने जिनगीक परीछा छी।”
माए-बेटाक बीच जिनगी परिवारक गप-सपक बीच कामिनीक मन कखनो पतिसँ हटियो जाइत मुदा लगले पुन: आबि मनकेँ पकड़ि लैत। जखन मनसँ हटैत तखन अपनो हाथ-पएर निहारि-निहारि देखथि आ सुशीलोकेँ निहारि-निहारि देखथि। मनमे उठलनि पाँखि तँ टिकुलियोकेँ होइ छै, अकासमे उड़बो करैए मुदा तँए ओ चिड़ै तँ नै कहाइत। चिड़ै लेल तँ पाँखिमे दम चाही। से कहाँ टिकुलीमे होइ छै। कनियो किछु होइ छै कि पाँखि टुटि जाइ छै। जइसँ अकास उड़बे बन्न भऽ जाइ छै। तहिना तँ अखन अपनो परिवार भऽ गेल अछि। हम उमरदार छी तँ घरसँ बहार किछु करबे ने केलौं आ सुशील तँ सहजे कोनो भार बुझबे ने केलक। नै बहराइक कारणो भेल जे अपनाकेँ घरेक सीमामे रखलौं। जे उचितो भेल आ अनुचितो भेल। अर्द्धांगिनी होइक नाते जिनगीक सभ वृत्तिसँ परिचित हेबाक चाहै छल से नै भेल। जँ से भेल रहैत तँ जरूर नीक-अधला वृत्तिक विचार करितौं। मुदा, अपसोचो केने तँ नहिये किछु हएत। बाजलि-
“बेटा, जँ ऐ धरतीपर बेटा बनि आबी तँ किछु कऽ देखाबी। जँ से नै तँ बेटाक महत्ते की?”
माइक बात सुनि सुशीलक मन नव कलशल टुस्सा जकाँ नव रूपमे पनगल। माइक आँखिमे आँखि गाड़ि बाजल-
“माए, दुनियाँमे सभ अपन-अपन भाग-तकदीर लऽ जिनगी बनबैत अछि। जेहेन जेकर जिनगी जीबैक बाट रहै छै तेहेन से भार उठा चलैत अछि।”
सुशीलक बात सुनि कामिनी विह्वल होइत बजलीह-
“बेटा, जहिना एक बेटा बनल-बनाएल परिवार-खनदानकेँ नाश कऽ दैत अछि तहिना एक बेटा बनल-बनाएल परिवारकेँ उठा ठाढ़ो कऽ दैत अछि।”
जहिना कल्पवृक्षक निच्चा बैसिनिहार बौड़ाइत रहैए तहिना फाँसीपर चढ़ैत बलदेवक परिवारक मन बौड़ा रहल अछि। असमसान जाइकाल मुर्दाक पाछू कठियारीबला ‘राम-नाम सत् है, सबको यही गत है।’, कहैत चलैत मुदा घुमतियो काल जखन कि मुर्दा नै रहैत, वएह कहैत जे ‘राम नाम सत् है, सबको यही गत है।’ भलहिं मृत्युक आंगन आबि लोह-पाथर, आगि छूबि बिसरि जाइत वा छोड़ि दैत। जइठाम बच्चासँ सियान धरि मंत्र जपैत तइठाम एहेन जिनगीक दशा किएक? जहिना रस्ता चलैत बताह कखनो रस्तासँ हटि तँ कखनो सटि ललकारो भरैत आ कखनो असथिर भऽ बौको बनि जाइत तहिना माए-बेटाक अर्थात् सुशील-कामिनीक मन पिता-पतिक फाँसीक किछु समए पूर्व पुरबा-पछबा जकाँ रस्सा-कस्सी करैत।
कामिनी- “बेटा, तीन गोरेक परिवारमे एकक अंत भऽ रहल अछि तैयो तँ दू गोरे बँचलौं। तोहर बिआह होइते फेर तीन गोरे भइये जाएब।”
माइक बात सुनि सुशील बाजल-
“एहिना परिवार कम-बेसी होइत एलैए आ होइत चलतै। तइले कत्ते माथ धूनब। तखन तँ एकटा बात बुझए पड़त जे आनकेँ केकर परिवारक भार उठबैए, अपन परिवारक भार तँ अपने उठबए पड़त।”
कामिनी- “हँ, ई तँ बेस बजलह।”
सुशील- “दुखे कि सुखे परिवारक बोझ तँ परिवारेक लोककेँ उठबए पड़तै।”
सुशीलक बात सुनि कामिनीक मन सहमि गेलनि। बेटा सहजहि अनाड़िये अछि, अपने कहियो भारे ने बुझलौं। तखन.....?
बकार बन्न भऽ गेलनि। जहिना भुमकमक समए धरतीक सभ किछु डोलए लगैत तहिना कामिनीक भीतर-बाहर डोलए लगलनि।
धारक बहैत पानिमे जहिना पएर असथिरो कऽ टपैमे थरथड़ाइत तहिना कामिनीकेँ हुअए लगलनि। सुशीलोक मन विचलित होइत मुदा मनकेँ थीर करैत बाजल-
“माए, प्रश्न तँ छुटिये गेल अछि। उत्तर कहाँ देलँह।”
सुशीलक प्रश्न मन पाड़ि कामिनी बजलीह-
“अर्द्धांगिनी बनि जइ पुरुखक संग पकड़लौं हुनका चीन्हि नै सकलियनि। आइ बुझै छी जे पुरुखक भीतर सेहो, पुरुख होइ छै आ नारीक भीतर सेहो नारी होइ छै। जँ से बुझने रहितौं तँ एतेक दूरी नै बनि पबैत। ओना परिवारक भीतर अपन भार निमाहैमे कहियो कोताही नै केलौं मुदा....। आब उपाऐ कि अछि?”
बजैत-बजैत कामिनी ठमकि गेलीह। जहिना नदी-नालाक पानिक बेग आगूमे बान्ह पाबि रूकि जाइत तहिना कामिनीकेँ भेलनि। सहत बेधल माछ जकाँ छटपटाए लगलीह। छटपटाइत मनमे आबए लगलनि, एक दिस तत्ववेत्ता तात्विक चिन्तन-विवेचनमे लगल रहैत अछि तँ दोसर दिस व्यक्ति-व्यक्तिक बीच सेहो होड़ लगल अछि। सभ सभसँ आगू बढ़ए चाहैत अछि। जइसँ संगे चलब छूटि जाइत अछि। समाज विखंडित भऽ जाइत अछि। श्रमिक अश्रमिकक बीच दिशा-दिशान्तरक अंतर बनि जाइत अछि।
दुनू माए-बेटा गुमसुम भेल एक-दोसराक मुँह देखैत। गुम्मी तोड़ि सुशील बाजल-
“माए, तोहर की इच्छा छउ?”
बेटाक बात सुनि कामिनीक मन शान्त भऽ गेलनि। पतिक फाँसी मनसँ हटि गेलनि। मन पाड़ि बाजए लगलीह-
“बेटा, बहुत दुनियाँ देखलौं। नाना-नानी, दादा-दादी, बाप-माए, मामा-मामी, केत्ते कहबह। पाछू उनटि तकै छी तँ सभ किछु देखै छी मुदा आगू तकै छी तँ तोरा छोड़ि किछु ने देखै छी। जहिना नमहर गाछ खसि रस्ता रोकि दइए तहिना आगू बूझि पड़ैए।”
माइक बात सुनि सुशील बाजल-
“माए, तोहर जे इच्छा छोउ, ओकरा जहाँधरि भऽ सकत पूरबैक कोशिश करब। जे धरती छोड़ि चलि गेल, ओ तँ सहजे चलि गेल। ओकरा संग किछु थोड़बे जेतइ। मुदा जे अछि ओकर तँ आशा अछिये।”
आशा भरल सुशीलक विचारमे आस लगबैत माए बजलीह-
“दुनियाँक खेल छिऐ जे एकपर सए ठाढ़ अछि आ कखनो सए सए दिसि छिड़िआएल रहैए। तँए सभ किछु बिसरि जाह। बीतलाहा काल्हि मन राखह आ अगिला काल्हि ले हाथ-पएर उठाबह।”
नअ बजिते जहलक भीतर ओहने चलमली आबि गेल जेहने नमहर बर्खा भेलापर वा भूमकम भेलापर होइत अछि। किछु गोटे -सिपाही- नहाइ-खाइले गेला। तँ किछु गोटे दस बजे जहलसँ निकलैक कागज-पत्तर सरियबैमे लगि गेला। ओना अनदिनासँ ऑफिसोक रंग बदलल। जेना घंटा-घंटा भरि ऑफिसरक अभावमे गेटपर ठाढ़ भऽ प्रतिक्षा करए पड़ैत रहैत तेना नै। ऑफिस समैयेपर खुजि गेल। केना नै खुजैत, आइ बलदेवकेँ जहलक सजाए जे समाप्त भऽ रहल अछि। फाँसी तँ जिनगीक छी। िसर्फ दूटा सिपाही बलदेवकेँ सेलसँ निकालि अग्नेयक गाछक निच्चामे सबजियेपर बैसि गप-सप्प करए लगल। तहूमे एक गोटे चीलमक भॉजमे लगि गेल आ दोसर बलदेवसँ गप-सप्प करए लगल। मुदा तीनू गोटे माने दुनू सिपाही आ बलदेवक मन तीन दिस बौआइत ढहनाइत। चीलमक भॉज-भूॅज केनिहार -पहिल सिपाही- तमाकुलबलापर बिगड़ि गरिअबैत जे साला सभ पानि छीटि अधलो पत्ताकेँ तेहेन डगडगी आनि दइए जे लेनिहारकेँ बूझि पड़ैत जे टिपगर अछि। मुदा स्नो-पोडर लगौलहा मुँह तँ ओतबे काल ने चमकैत जतेकाल ओकरा चमकैक शक्ति छै, मुदा तँए की सभ मुँह ओहने होइए जे लगले चमकत लगले दबि जाएत, बिलिन भऽ जाएत। तमाकुलक तामस सिपाहीकेँ आगू बढ़ा सरकार दिस लऽ गेल। सरकारपर नजरि पड़िते हँसी लगलै। बड़बड़ाए लगल-
“अजीब मदारी-नाच सरकारो करैए। एक दिस तमाकुल खेती करैक लाइसेंस, गुटका बनबैक लाइसेंस दइए आ दोसर दिस कैंसर रोगक कारण कहि मनाही करैए। मुदा लगले मन घूमि कऽ अपनापर चलि एलै। तीस बर्खक नोकरीक कमाइ अही-गाॅजा-भॉगमे चलि गेल। जखन रिटायर करब, आ आधा दरमाहा भेटत तखन कि करब। एक तँ देहमे किछु ने रहल जे दोसरो काज करब, खेनाइ-पीनाइक अभाव सेहो हेबे करत। तइपर बुढ़ाड़ियो तँ बीमारीक जड़िये छी, कहियो दाँत टुटत तँ कहियो आँखिक इजोत कमत। कहियो कानक बहीर हएब तँ कहियो बातरस ठेहुनमे पकड़त। मुदा अपना विषयमे अपने सोचलौं कहिया जे बूझब। सिपाही दोसर जे बलदेवक आगूमे बैसल रहए, ओकर मन िभन्ने बौआइत। जहिना शराबीकेँ शराबक बोतल आगूमे अबिते शरावक खुमारी आबि-आबि नाचए लगैत तहिना ने मृत्यु वा फाँसीसँ पूर्वक क्षण होइत। फाँसीसँ पूर्व धरि ने बलदेव अपराधी छी आ हम ओकर पहरुदार सिपाही मुदा किछु काल बाद अर्थात् बारह बजेक पछाति के कतए रहब तेकर कोन ठेकान अछि। से नै तँ अखन ने हम सिपाही आ ने बलदेव अपराधी। कि केने बलदेव एत्ते पैघ अपराधी भेल आ हम ओकर सिपाही छी। बलदेवक मन बीरान होइत ऐ दुनियाँकेँ देखैत जे जहिना फलसँ लुबधल आमक गाछ बिहाड़िक झोकमे खसि पानि फेरि दैत तहिना ने अपनो आ परिवारोकेँ भऽ रहल अछि। मुदा आब तँ ने सोचै-बिचारैक समए रहल आ ने ओकरा पुरबैक।”
तीनू गोटे अपने-आपमे मस्त। मुदा जहिना तीर्थस्थानमे अनठिया यात्री एक-दोसर लग बैसि अबैक कारणो पुछैत आ रस्ताक भीड़-कुभीड़ सेहो पुछैत तहिना दोसर सिपाही चुप्पी तोड़ैत बलदेवकेँ पुछलक-
“भाय, आइ तँ फाँसियेपर चढ़ि जिनगीक अन्त करबह। मुदा एकटा बात कहह जे केना-केना करैत एहेन सजाएक भागी भेलह?”
सिपाहीक प्रश्न सुनि बलदेव मर्माहत भऽ जिनगीक समुद्रमे डूमि गेल। जहिना पोखरिमे पानिक ऊपरक आवाज तँ पानिक भीतरोमे पहुँचैत मुदा पानिक भीतरक आवाज ऊपर नै अबैत तहिना बलदेवकेँ भेलै। बकार बन्न रहै मुदा कलपैत मन किछु बजैत जरूर रहै। जिनगीक समुद्रमे डुमैत बलदेवकेँ, जहिना छठिआरीक दूध बच्चाकेँ मन पड़ि जाइत छैक तहिना जिनगीक ओइ धरतीपर पहुँचि गेल जतए अवोधे नै छेहा अवोध रहैए। मन पड़लै ओ दिन जइ दिन दोसर बच्चाक खेलौना छीनि नुका धेलौं आ माइयो झूठ बाजि लाथ कऽ लेलकै। मन पड़िते सुबहक सूर्ज जकाँ, लालीसँ दप-दपी चेहरामे आबए लगलै। मुसिकियाइत बलदेव बाजल-
“सिपाही भाय, बच्चाक ओ दिन मनसँ निकलैले छटपटाइए तँए पहिने वएह कहै छी।”
बलदेवक बात सुनि सिपाहीक मन सेहो अपन बालपन आ परिवारक बच्चापर पड़लै। सड़क नपैत दूरबीन जकाँ कतौ-सँ-कतौ दुनू गोटे नापए लगल। सगतरि बच्चे-बच्चा देखि पड़ैत। आगूओ बच्चा पाछूओ बच्चा तइ बीच अपनो दुनू बच्चा। बच्चाक वनमे दुनू गोटे हरा गेल। हराइते दुनू गोटे सहटि कऽ आरो लग आबि गपकेँ आगू बढ़ौलक।
जहिना दुखक निवारण बोल आ नोर दुनूसँ होइत अछि तहिना बलदेव अपन दुखनामा बजैत बाजल-
“भैयारी, बच्चामे हम दोसर बच्चाक खेलौना छीन कऽ चोरा रखलौं। कनैत ओ बच्चा आंगन जा माएकेँ कहलक। बच्चाक संगे माए आबि पुछलक। नठि गेलौं। मुदा रखैले माएकेँ दऽ देने रहिऐ। माइयो नठि गेल। तेसर दिन वएह खेलौना लेने ओकरे आंगन खेलाइले गेलौं। दुनू माए-बेटा चिन्ह गेल। कहलक तँ किछु नै मुदा चोरबा नाओं राखि देलक।”
बलदेवक बात सुनि ठहाका मारि सिपाही अपन संगी, दोसर सिपाही दिस इशारा करैत बाजल-
“भैयारी, संगी तँ गाजा पीब मस्त छथि। बचलौं दुइये गोटे, जेकरा सभक राज-पाट छिऐ से सभ अपन सम्हारह। तइसँ हमरा की। अच्छा तेकर बाद की भेल?”
सिपाहीक बात सुनि बलदेव गुम्म भऽ गेल। कने काल गुम रहि बाजल-
“ओइ दिनक नीक आइ अधला बूझि पड़ैए।”
बलदेवक उत्तर सुनि चौंकैत सिपाही बाजल-
“से केना, से केना भैयारी?”
विस्मित होइत बलदेव बाजल-
“भैयारी, बात ओतबेपर नै अॅटकल। आगू बढ़ि गेल।”
“की आगू बढ़ि गेल?”
“पानि भरैले माइयो इनारपर गेल आ ओहो दुनू माइपूत आएल। आरो गोटे सभ रहए। तइ बीच ओ माएकेँ कहलक, अहींक बेटा हमरा बेटाक खेलौना चोरा लेलक। एतबे बजैत, अँएले, वँएले, पछियामे पजड़ल पसाही जकाँ लगि गेलै। दुनूक बीच कहा-कही शुरू भेल। कहा-कहीसँ गारा-गारी हुअए लगल। जहिना सात पुरुखाकेँ हमर माए उकटए लगलै तहिना ओहो उकटए लगल। तइ बीच एक्के-दुइये आनो-आन कहा-कहीमे शामिल हुअए लगल। हल्ला सुनि लोको सभ आबए लगल। जे अबै से कोनो दिस सन्हिया जाए। दू पाटीमे बँटि खूब गारि-गरौबलि चलए लगलै।”
बलदेव बात समाप्तो नै केने छल आकि बीचेमे दोसर सिपाही टोनि देलक-
“ई तँ नाहकमे एत्ते बात बढ़ल?”
“से कि ओतबेपर अॅटकल। आरो बेसिया गेल। दुनू दिसक गबाही कमलेसरिये माता हुअए लगलखिन। कारण जे सभ तँ कानो ने कोनो दिसक पाटी बनि झगड़ा, गारि-गरौबलिमे शामिल रहए।”
जहिना फुलाएल पानकेँ मुँह बन्न कऽ आनन्द लेल जाइत अछि तहिना आनन्द लैत सिपाही बाजल-
“स्त्रीगणेक बीच झगड़ा भऽ कऽ रहि गेल। आकि आगू बढ़ल?”
सिपाहीक प्रश्न सुनि बलदेव बाजल-
“मरद स्त्रीगणमे कोनो भेद अछि। ने मरद मरद जकाँ रहैए आ ने स्त्रीगण स्त्रीगण जकाँ। मरदो मौगिआही चालि पकड़ि मौगी बनि गेल अछि आ मौगियो मरदनमा चलि पकड़ि मरद बनि गेल अछि। स्त्रीगणक गारि-गरौबलि पुरुखक मुँहमे चलि आएल। जहिना एक चम्मच दही तौला भरि दूधकेँ दही बना दइए, जइसँ एक तौलाकेँ के कहए जे कतेको तौला दूध दही बनि जाइए तहिना स्त्रीगणक मुँहक गारि पुरुखमे चलि आएल।”
सिपाही- “होतसँ होतान भऽ गेल।”
बलदेव- “अँए एतबे भेल, स्त्रीगण ने भोरसँ साँझ धरि गारियेक माला जपि सकैए मुदा पुरुखमे तँ से नै होइए। एकसँ दू गारि मुँहसँ निकालिते हाथ उठए लगै छै। जखने हाथ उठल आकि दोसरपर खसल। सएह भेल।”
रस चुसैत सिपाही बाजल-
“तखन तँ मारि भऽ गेल हएत?”
सिपाहीक जिज्ञासु प्रश्न बलदेवकेँ उत्साहित करए लगल। उत्साहित होइत बलदेव बाजल-
“मारिये भेल की गधकिच्चनि मारि भेल। मुदा दुनू दिस एक रंग नै भेल। हमर दियादी नमहर, तहूमे तेहेन छड़े-छाँट समांग सभ अछि जे देखबोमे राक्षसे जकाँ लगबो करैए। ओकर दियादी छोट माने कम संख्याक अछि तँए वएह सभ बेसी मारि खेलक।”
सामंजस करैत सिपाही बाजल-
“एतए तँ दुइये गोरे छी, तेसर हमर संगी- पहिल सिपही अछि, ओ तँ भकुआएले अछि। निच्चा धरती ऊपर अकास अछि। तँए दुइये गोरेक बीच पनचैती करू जे नीक भेल कि अधला?”
सिपाहीक बात सुनि बलदेव आगू बढ़ैत बाजल-
“पनचैती पछाति करब। अखने अगुता गेलौं भैयारी! अखन तँ पेनियो नै छनाएल अछि।”
बलदेवक बात सुनि सिपाही घड़ी देखलक। साढ़े नअोए बाजल। एक तँ ओहिना प्रतीक्षाक समए गड़ूगर होइ छै तइपर जहलक बीचक प्रतिक्षा! समए पाबि सिपाही बाजल-
“आरो बात अछि भैयारी?”
आरो सुनि जहिना आदि-इत्यादि नेनमुँह बच्चाकेँ हरा दैत अछि तहिना बलदेव हरा गेल। बाजल-
“आरो कि कनिये अछि जे धक दऽ नजरि चलि जाएत। मारे-अमार लगल अछि। तइ बीचमे सँ बीछए पड़त किने। नै तँ ओही नेनमुँह बच्चा जकाँ जिनगी भरि आदि-इत्यादि करैत रहब, मुदा ओकरा बीछि नै पएब।”
बलदेवक थीर विचार सुनि सिपाही अपनाकेँ थीर करैत बाजल-
“अच्छा होउ। अखन दू घंटासँ बेशिये समए अछि।”
दू घंटासँ बेसी समए सुनि बलदेव बाजल-
“दू घंटामे तँ विद्यार्थी परीक्षा पास कऽ लइए। तइसँ बेसी समए लगने बोर्ड-युनिवसिटीसँ डिग्री लऽ अबैए। अखन बहुत समए अछि।”
समए पाबि सपाही जेबीसँ सलाइ-सिगरेट निकालि एकटा अपनो आंगुरसँ दबलक आ दोसर बलदेवोकेँ देलक। सलाइ खरड़ि सिगरेट सुनगा दुनू पीबए लगल। दुनू मुँहक घुआँ मुँहसँ निकलिते तेना मिलैत जाए जे फुटा कऽ देखब असंभव भऽ गेल। मुँहक सिगरेट सठिते बलदेब बाजल-
“भैयारी, किछु घंटाक मेहमान छी, अहाँ कतए रहब हम कतए रहब तेकर कोन ठेकान। मुदा मनमे जे अछि ओ केकरा कहि सकबै। तँए जाबे एकठीम छी ताबे सुनू। जतए धरि भऽ सकत ओते तँ मन हल्लुक रहत।”
बलदेवक बात सुनि सिपाही बाजल-
“जखन सुनै लगलौं तँ सुनाउ, जत्ते सुनाएब सभ सुनि लेब। तहूमे बाल-बोधक गप छी, हम सभ नै सुनब तँ के सुनतै। आखिर गारजनो तँ छियन्हिहेँ।”
मुस्कुराइत बलदेव बाजए लगल-
“ठीकसँ मन नइए। मुदा वएह सात-आठ बर्खक रही।”
बीचेमे सिपाही टोकलक-
“ने सात ने आठ, साढ़े सात भेल। तइले एत्ते ततमताइ किअए छी।”
बलदेव- “एते नीक नहाँति मन अछि जे अनका बाड़ीसँ नेबो, दाड़ीम, लताम चोरा-चोरा खूब आनी। पड़ोसियेक नेबो बाड़ी हमरा भाँगक चहटि लगौलक।”
जिज्ञासा करैत सिपाही-
“से केना, से केना?”
“बाड़ी-झाड़ी लगबैमे एकटा पड़ोसिया बड़ माहिर। भरि दिन ओही पाछू बेहाल। मुदा गुणो रहनि, ने केकरो बाड़ी-झाड़ी जाइसँ रोकथिन आ ने सोझामे छुच्छे हाथे केकरो घुमऽ देथिन। हुनके बाड़ीसँ सभ दिन दूटा नेबो तोड़ि ली, आ चौकपर बेचि, भांगो आ पानो खा ली। गुजर करै जोकर खेत-पथार तँ नहिये रहए मुदा तैयो सात-आठ मास खेतक उबजासँ गुजर चलि जाए। कट्ठा दसे-बारहेक करीब बटाइयो खेत बाबू करैत रहथि। तइ सब मिला साल-माल लगि जाइत छल। ओना साँझू पहर कऽ जे अन्ट-सन्ट काजो करी आ बजबो करी तइसँ बाबू बूझि गेल रहथि जे छौड़ा बहबाड़ि भेल जाइए। संगति खराब भऽ गेल छै।”
सिपाही- “बाबू किछु कहथि नै?”
बलदेव- “कहितथि की माइयक ने दुलारू बेटा रही। जँ कहियो किछु बजौ चाहथि तँ तेना कऽ माए झपटि लन्हि जे मुँहे बन्न भऽ जानि। अोना भैयारीमे असगरे रही तहूसँ कहियो तेना भऽ नै कहए चाहथि।”
सिपाही- “तब की भेल?”
बलदेव- “एक दिन कनी पहिने पिसुआ भांगक गोली खा लेलाैं तइपर सँ पान सौ नम्मर जरदा देल पान कनी पुष्टसँ चढ़ा देलिऐ। घरपर अबैत-अबैत खूब निशां लगि गेल। बाबू दरबज्जेपर रहथि। कहलनि जे एकटा बात पूछियौ, कहलियनि जे एकटा किअए एक हजार पूछू। हमहूँ हाथियेपर सवार रही।”
हाथीपर सवार सुनि सिपाहीकेँ हँसि लगि गेल। हँसिकेँ सम्हारि बाजल-
“आ जे हाथीपर सँ खसि पड़ितौं तखन की होइतए?”
मुस्कुराइत बलदेव बाजल-
“हद करै छी भैयारी। से जँ बुझैत रहितिये तँ एहिना करितौं। यएह ने नै बुझलिऐ जे केना लोक उट्ठी-बैसी खेल खेलाइए। केना खसलाहा अपनाकेँ चढ़ल बुझैए।”
सिपाही- “बाबू की पुछलनि?”
“पुछलनि जे अन्न-पानि तँ जेना-तेना बटाइयो-खोटाइ कऽ साल-माल लगिये जाइए मुदा दूध-दहीक नसीब नै होइए। दूध-दहीक नाओं सुनि अपनो मन चमकल। कहलियनि से कि कहै छहक। कहलनि, एकटा महींस पोसिया लऽ लइतौं। आब तोहूँ चरबै-बझबै जोकर भइये गेलह।”
बीचेमे िसपाही टोनलक-
“बड़ सुन्दर बात कहलनि।”
बलदेव- “हँ-हँ। से तँ अपनो नीक लागल। मनमे उठल जे जहिना खेतक उबजाक अगो, तीमन-तरकारीक पहिल फड़क हकदार आने होइत तहिना गाए-महींसबला परिवारमे डारहीक हकदार तँ धिये-पुते ने होएत। एक तँ डारहीसँ छालही धरि, दोसर दूधसँ दही धरिक ओरियान हएत। तइपर सवारी बना महींसपर चढ़ि सौंसे गामो घूमब। बिनु किछु केनहुँ काजक मोजर सेहो हेबे करत। आ कनी-मनी संगतियो मँुहेँ सुनि र्इहो बुझैत रहिऐ जे गजेरी-भंगेरीक पथ्य दूधे-दही छी। जँ से नै खाएत तँ उनटे गांजा-भांग खा जेतइ। जानिये कऽ तँ भांग खाइते छी। अहीमे रमल रहै छी। जे काजुल अछि ओ ने काजमे रमैए आकि जे चिन्तक अछि ओ चिन्तनमे। मुदा हम तँ तइ सभमे नै छी। जिनगी जँ रमता जोगी बहता पानी नै बनल तँ जिनगी सराठिये ने भऽ जाइए।”
चौंकैत सिपाही बाजल-
“सराठी जिनगी केकरा कहै छिऐ?”
सिपाहीक बात सुनि बलदेवकेँ हँसी लागल। जहिना एको दाना नून आकि चिन्नी अपन सुआद जना दइए। तहिना बलदेवकेँ अपन ज्ञानक सुआद लगलै। मुस्की दैत बाजल-
“जहिना धारक पानि ताधरि चलता रहैए जाधरि संगे-संग चलैत रहैए। मुदा जखने कोनो खत्ता-खुत्तीमे फँसि जाइए आ बहाउ रूकि जाइ छै तखन माटिक संग सड़ए लगैए। सड़ैत-सड़ैत एत्ते सड़ि जाइए जे नहाइ-पीबैक कोन गप जे अपन सड़निसँ ओहन-ओहन बिमरियाह कीड़ी सभकेँ जनमबए लगैए जे हाथियो सन-सन जानवर आेइमे फँसि जान गमबैए। महींस चरबै जोकर भइये गेल रही। किएक तँ देखिये जे हमरोसँ छोट-छोट छौड़ा सभ चरबैए। कहलियनि नीक काजमे एक्को दिन देरी नै करबाक चाही बाबू। जे देरी करैए वएह पछताइए। बाबूओकेँ गप नीक लगलनि। एकटा पोसिया महींस लऽ अनलनि।”
महींसक नाओं सुनि सिपाही बाह-बाही भरैत बाजल-
“जखने कमाइ-खटाइ लोक करए लगैए तखनेसँ अपन धरतीक भार उतारए लगैए।”
सिपाहीक बात बलदेवकेँ नीक लगलै। जहिना एके अन्न पेट भरैक संग-संग मनमे आनन्दो दइ छै तहिना बलदेवोक मनमे भेलै। गद-गदाएल बाजल-
“असलाहा बात तँ कहबे ने केलौं।” कहि चुप भऽ किछु मन पाड़ए लगल। जहिना खिस्सकरक संग हूँहकारी भरने ओकर उत्साह उठैत रहै छै तहिना बलदेवोक उठल। राज-काजसँ हूसल रागी-भोगी जकाँ दोहरबैत बलदेव बाजल-
“ओह, सुखक दिन चलि गेल। आब थोड़े देखब आकि भोगब। ओ हो हो।”
दुनूक मनसँ बारह बजेक फाँसी हराएल। एक फाँसी ओहनो होइत जइमे संकल्प रूपी कल्याणी माइक गोदमे बैसि हँसैत-चढ़ैत दोसर एहनो होइत जे खण्ड-खण्ड टुटल-छिड़िआएल मन शरीरकेँ छौड़ैत। हूँहकारी भरैत सिपाही बाजल-
“से की। से की?”
चानि ठोकैत बलदेव बाजल-
“महींससँ दूध-दही हेबे करए। पाँच गोटे एहेन छड़े-छाँट महींसवार रही जे महींस चरा साँझू पहर घुमती काल लोकक खेतक जजातो चरा लिऐ आ धानक महीनामे धानो नोचि लिऐ आ नारो बान्हि महींसपर लादि लऽ अनियै। तते अन्न घरमे ढेरिया जाए जे खाइक दुखे हरा गेल रहए।”
सिपाही- “सभ दिन महींसे चरबैत रहलिऐ?”
आँखि-भौं चमकबैत बलदेव बाजल-
“हद करै छी अहूँ भैयारी। बुधि-बलक संग जिनगियो ने घटै-बढ़ै छै। ठीकसँ तँ नै मन अछि। मुदा एते मन अछि जे दुरागमन भऽ गेल रहए। बाबूओ मरि गेल रहथि। जहिना खेत-पथार बेचि लोक नोकरी करए जाइए तहिना महींस बेचि लेलौं। मुदा पाँचो महींसवारक संबंध आरो बढ़ि गेल। खेनाइ-पीनाइ कथा-कुटुमैतीक संग पनचैती सभ करए लगलौं। गामेमे बहरबैया मालिकक जमीनो आ कचहरियो रहए। कचहरीक बराहिलसँ दोस्ती सेहो भऽ गेल। संजोगो नीक रहल, बराहिलगिरीक नोकरी भऽ गेल। सए बीघा जमीनक मालिक भऽ गेलौं।”
मालिकक नाअों सुनि सिपाही बाजल-
“तखन तँ मानो-दान हुअए लगल हएत?”
मानदान सुनि कठ-मुस्की दैत बलदेव अपसोच करैत बाजल-
“सोझामे जहिना मान-दान बढ़ल परोछमे तहिना गारियो बढ़ि गेल।”
“से किअए?”
किछु मन पाड़ैत बलदेव बालज-
“करबो तहिना करिऐ। जेना गमैया नेता सभकेँ देखबै जे उपरका नेताक आगूमे जे किछु बाजत आ करत, लोकक बीच उनटि कऽ मुँहो आ चालियो बदलि लेत। तहिना करए लगलौं। मालिकक -जमीनदार- आदमीक बीच किछु आ लोकक बीच किछु करए लगलौं।”
उनटैत-पुनटैत पाशा देखि सिपाही बाजल-
“से की?”
बलदेव- “गामक लोककेँ कोनो मोजर दिऐ। अनेरे केकरो गरिया देलौं, बलजोरी कोनो चीज लऽ लेलौं। तहिना स्त्रीगणो सभकेँ, केकरो किछु कहि दिऐ, केकरो किछु।”
“कियो जबाब नै दिअए?”
“जबाब कि दइत, जहिना पर्ड़ू खुट्टा देखि चुकड़ै छै तहिना ने रहए। एक दिस मालिकक धाक दोसर अपन बलउमकी।”
बीचेमे सिपाही बाजल-
“की अपन उल-उमकी?”
“जहिना शरीरेक मुख्य अंग आँखियो छी आ कानो छी। मुदा दुनूमे कते अन्तर छै से देखै छिऐ। कान बेचारा एहेन सज्जन अछि जे नीकसँ नीक आ अधलासँ अधला सुनि किछु नै करैत, मुदा आँखि केहेन लुच्चा अछि जे देखिते छिऐ, कखनो ललिया कऽ अगिया जाइत तँ कखनो कनखिया जाइत तँ कखनो गैंचिया जाइए। तहिना अपनो अलेल खेने-पीने सदिकाल रमकी चढ़ले रहैत छलए।”
सिपाहीक मनमे तरंग उठलै। तरंगि कऽ बाजल-
“गामक पढ़ल-लिखल लोक ऐ बातकेँ नै बुझैत?”
सिपाहीक प्रश्न सुनि बलदेव गुलाबी हँसी हँसि बाजल-
“जहिना कृष्ण एक दिस भदवरिया बूझल जाइ छथि तँ दोसर परव्रह्म सेहो छथि। मुदा छथिन तँ सभ ले। तँए जे जेहेन तेकरा ले तेहन। तहिना वीणा वादिनी सेहो ने छथि। जेहेन कर्म तेहेन वोध। तही बीचमे ने समाजक पढ़लो-लिखल लोक छथि। जखन जेहेन तखन तेहेन।”
“से केना?”
िसपाहीक प्रश्न सुनि अपनाकेँ सम्हारि बलदेव बाजल-
“जहिना काजोमे लोक एहेन रमान रमि जाइए जे खेनाइ-पीनाइसँ लऽ कऽ अपन जिनगीक किरिया-कलापक संग घरो-परिवार बिसरि जाइए तहिना दोसर दिस बेरागी सेहो ने व्रह्ममे लीन भऽ सभ किछु बिसरि जाइए। रमता जोगी तँ दुनू बनि जाइए। मुदा की दुनू एक्के भेल?”
बलदेवक बात सिपाही नै बूझि सकल। बाजल-
“कनी फरिया कऽ कहियौ।”
जहिना कारखानाक बनल कपड़ाक थानसँ दरजी काटि-काटि रंग-रंगक वस्त्र बनबैत तहिना बलदेव बनबैत बाजल-
“देखियौ, सप्ताह मास आ सालेक लिअ। आइ तारीख एक महीना एक छी। ई दू सालक बीचक सीमानपर अछि। एकक अंत दोसराक आरंभ छी। बाकी जते अछि से सभ कचिया अछि। जेना मासक भीतर बाइस दिनकेँ कि कहबै? तहिना सप्ताहक भीतर पाँच दिनकेँ की कि कहबै?”
बलदेवक बात सुनि सामंजस करैत सिपाही बाजल-
“खैर, छोड़ू दुनियादारीकेँ। ठनका ठनकै छै तँ कियो अपना माथपर हाथ दइए।”
सिपाहीक बात अन्तो नै भेल छल कि बीचेमे बलदेव बाजल-
“भैयारी, आइ बूझि पड़ैए जे गलती नै भेल गलतिक बाटे पकड़ा गेल।”
चौंक कऽ िसपाही बाजल-
“से की! से की?”
उदास होइत बलदेव बजए लगल-
“भैयारी, कहैले तँ जते मुँह तते बाट अछि। जँ से नै रहैत तँ हृदैसँ निकलि दोसर हृदैमे सटैत केना अछि। मुदा ओते कहैक अखन समए नइए। तँए एतबे कहब जे मनुष्यक बीच दू रास्ता बनल अछि। एक रास्ताकेँ लोक मनुखक रास्ता बूझि केकरो कियो चलैसँ रोकैत नै अछि आ दोसर अछि जे अपना छोड़ि दोसरकेँ मनुख बुझिते ने अछि। रास्तासँ हटि जहिना जंगल-झाड़मे चलैत-चलैत डगर बनि जाइ छै, तहिना डगर धड़ा देने अछि।”
जहिना लोहाक कोनो औजार जखन भोतियाए लगैत तखन कारीगर ओकरा आगिमे धीपा, पीटि पानिमे पनिया दैत, जकरा पानि चढ़ब कहल जाइ छै। तहिना या तँ पाथरपर पानि दऽ दऽ रगड़ि सान चढ़बैए तहिना सिपाहीक कारीगर सिगरेट पीबाक इच्छा जगौलकनि। जेबीसँ सिगरेट निकालि एकटा अपनो संगी -जे गांजा पीब मस्त भऽ सुनैत छल- केँ आ एकटा बलदेवो हाथमे दैत सलाइ खरड़लक। एक दम पीब पहिल सिपाही धुँआ फेकैत बाजल-
“अनेरे अहाँ दुनू गोरे मगजमारी करै छी। एते छिलनि करैक कोन बेगरता अछि। देखबै जे भोजमे दर्जनो समान रहने खेनिहार एक-दूटा पर चोट करैए। परसनिहारक काज छिऐ पूछि-पूछि देनाइ। खेनिहारक मन छिऐ जे खाएब कि नै। आइ जइ गतिक फल पबए चलब से केना भेल?”
सिपाहीक प्रश्नसँ बलदेवकेँ दुख नै भेल। संगीक एहसास भेल। जहिना जुआन-जहानकेँ सासुरक रंगोली कथा संगीकेँ सुनबैत आनन्द अबैत तहिना बलदेवकेँ भेल। दुखो तँ दोसरकेँ कहने कमैए। जँ से नै तँ नोरक संग कियो किअए अपन पति-वियोगक खेरहा सुनबैए। बात मन पाड़ैक समए बनबैत बलदेव बाजल-
“भाय सहाएब, औझुका खुशी सन जिनगीमे कहियो खुशी नै भेल छल।”
सिपाही- “से की?”
बलदेव- “अपन बेथा-कथाकेँ जँ एकोटा सुनिनिहार भेट जाए तँ आेइसँ नीक की हएत। तहिना हृदैक वेदना जँ अहाँ सुनए चाहलौं तँ जिनगीक अंतिम दिनक अंतिम पहरमे सीढ़ीक अन्तिम पौदानक बात कहए चाहै छी।”
बलदेवक विचार सुनैक खुशीमे सिपाही विह्वल भऽ बाजल-
“जहिना भतभोजक अंतिम विन्यास चीनी होइत तहिना जँ अहाँक मधुर वाणी वाणीक -अपन वाणी- संग मिलत तखने ने मिश्री बनि पाथर सदृश सक्कत हएत। यएह ने जिनगीक ओर-छोर छी।”
सिपाहीक बात सुनि दोसर सिपाही बाजल-
“भैया, अहाँ भकुआएल मने भकुआ लगा देलिऐ आ भकुआ गेलौं। कनी चिक्कन जकाँ कहियौ।”
सिपाहीक बात सुनि पहिल सिपाही बाजल-
“सभ दिन तँ दस किलोक बन्दूक कन्हामे लटकौने रहै छह, तखन फुलसन विचार पाथर सन भारी कोन कान्हमे लटकेबह। वहिना तँ कान्ह बदलि दुनू कान्ह भकभकाइत रहै छह तखन माटि तँ माटिये छी।”
सिपाही- “कनी फरिछा कऽ कहियौ।”
सिपाही- “देखहक जहिना ई दुनियाँ माटिक बनल अछि तहिना ने ई देहो माटियेक छी। तँए देह बुझैले माटि बुझए पड़तह। रंग-रंगक माटिसँ ई दुनियाँ बनल अछि। एकर गिनती करब साधारण नै। जहिना देखबहक जे साते रंग तते रंग बनि गेल अछि जे डोराक दोकान, जे साइयो रंगक डोरा बेचैए तेकरो दोकानपर दर्जी घूमि जाइए जे ऐ रंगक डोरा नइए। तहिना माटियो अछि। एक माटि थाल बनबैए तँ दोसर चिक्कन। ततबे नै एक पाथर सन सक्कत पत्थर बनबैए तँ दोसर पानि सनक वस्तुकेँ पैदा करैबला लेयर -जल मिश्रित माटि-। अच्छा छोड़ह अपना सभ गप। बेचारा बलदेवक अंतिम समए गुजरि रहल अछि तँए पहिने ओहिना सूनब होएत जहिना सूर्यास्तक समए कोनो दूर जाइत बटोही अनभुआर जगहपर आबि अॅटकैक ओरियान करए चहैत। पहिने अहाँ अपन बात विसर्जन करू बलदेव भाय तखन जे हेतै से हेतै। जे जीबए से खेलए फागु, जे मरए से लेखे जागु।”
अंतिम तीर निकलैत जहिना हजारो वाणसँ वेधल तिराएलक हृदए सुखसागरक घाटपर पहुँचि हियबैत जे सभसँ सुन्नर जल कोनठाम छै, जइठाम स्नान करब। जाधरि पवित्र पानिसँ पथ नै पखारब ताधरि पएर पिछड़िते रहत। जाधरि पएर पिछड़ैत रहत ताधरि सोझ भऽ चलि नै सकै छी। जाधरि सोझ भऽ ठाढ़ नै भऽ पएब ताधरि कमलासन देखि नै पएब। जाधरि कमलासन देखि नै पएब ताधरि रंग बदलैत कमल कुमुदनीक संग भौराकेँ पराग-जालमे ओझरा लाल-उज्जर आॅचरे समेटि राति भरिक जीवन-रक्षण ओइ मातृ सदृश करैत जइ सदृश छातीमे सटा मैया यशोदा अपन लाड़लाकेँ जिनगीक कथा-बेथा सुना-सुना सुनबैत।
अंतिम तीरसँ तिराएल वा वाणसँ वेधाएल बलदेवक संकल्प-शक्ति जागल। शर्त लगबैत बलदेव बाजल-
“भैयारी, दुनियाँमे हित-अपेछित, दोस-महिम आदि अनेको तरहक होइत अछि, मुदा से नै जिनगी तँ ओकरे जिनगी ने सार्थक होएत जे संकल्पित हुअए। भलहिं छोटसँ-छोट संकल्प किअए ने होए। मनुष्यक पहिल वाण तँ संकल्पे वाण ने होइत जँ से नै तँ जिनगी की। आइ हमरा ओहनो विचार वोध भऽ रहल अछि जे सपनोमे नै सपनाएल छलौं। ओना सपनो तँ सपने छी। कोनो दवाइ जहाजक सैर करबैत, तँ कोनो मलेरिया मच्छड़क मेलामे सैर करैत।”
जहिना कोनो वस्तुक जिज्ञासा एते बढ़ि जाइत जे सभ किछु बिसरि ओकरा पकड़ैले बाबल बनि जाइत तहिना सिपाही बाजल-
“समैपर धियान रखए पड़त। कालक गति केकरो बुते ने राेकाइ छै। तँए अपनाकेँ ओइमे समावेश करू।”
जहिना भोजक वारीक चंगेरामे खाजा रखि एकटा हाथमे नेने पंचक आगूमे आग्रह करैत, तेहने तगेदा बूझि बलदेव बाजल-
“भैयारी, अहाँ तँ भाइक संग, जे माइक संग अबैत ओ यार छी तँए संकल्प बूझू जे झूठ नै कहै छी। ई बात आइ बुझै छी अनकर मेहनतिकेँ तागतिक बलपर लूटैत-चोरबैत एलौं। जेकर चोरोलिऐ ओहो हमरे सन मनुख दूटा हाथ-पएरबला ने छै। हम किअए छुलिऐ। हमरा ओही दिन फाँसीपर समाज चढ़ा सकै छल आ अपन निअममे सुधार कऽ सकै छल। मुदा से नै भेल। हम गल्ती कहाँ कतौ केलौं गल्तीक बाटक जे कर्तव्य छै वएह ने केलौं। हम तँ तखन बुझितिऐ जे जखन अपने टा एहेन रहितौं। से तँ नै आगू-पाछू दुनू दिस भरल देखलिऐ!”
सिपाही- “भैयारी, एहेन सजाए किअए भेल, से कहाँ कहलिऐ?”
एक टकसँ दुनू सिपाहीपर नजरि राखि बलदेव टकटकी लगा देखए लगल। जहिना हजारो मील हटि कोनो विचार जन्म लऽ सटि जाइत तहिना सिपाही अपराधीक दूरी मेटा गेल। ने सिपाही किछु बजैत आ ने बलदेव। मुदा डयूटीक तीर सिपाहीकेँ लगल। घड़ी देखि बाजल-
“भैयारी, आब सुनैक समए नै पाबि रहल छी।”
समैक अभाव देखि बलदेव ओहन कथाकार जकाँ जे जिनगीक बेथाकेँ कथा कहैत। घटना-विशेष तँ ओहनो होइत जइसँ गढ़गर घटना सुनिनिहार भोगने रहैत। मुदा तँए की हुनकर विचारकेँ विचार नै मानबनि। तँए समाजक वस्तु साहित्य छी। विचार-सुझावक लेल पाठक-श्रोताक दरबज्जा सदति खुजल रहैक चाहिये। समाधानक अनेको उपाए अछि।
तँए जाधरि साहित्य समाजक सचित्र नै बनि व्यक्ति-चित्र -वक्रचित्र- बनैत रहत ताधरि दुनूक बीच विषमत नै रहए ओहो अनुचित।
जिनगीक अंतिम मोहक बात अंतिम मोड़पर आबि बलदेव बाजल-
“भैयारी, सरकार विरोधमे हवा उठल। हमहूँ बराहिलगिरी छोड़ि नेता बनि गेलौं। हमरा सबहक जीत भेल। अपनेमे टुटान शुरू भेल सभमे, किसान, बेपारी, वुद्धिजीवी, अपराधीमे टुटान भेल। इलाकामे जाल पसरल छल। बुझबे ने केलिऐ जे नेताक टुटानसँ हमहँू टूटि गेलौं। ऊपरे-ऊपर अपेछा रहल, भीतरे-भीतर दुश्मनी भऽ गेल। जहिना तीतहा रोगक तीतहो दवाइ होइत आ मीठहो होइत। तेहने टुटानमे फँसि गेलौं। चुनावक समए एलै दोसराकेँ ऐठाम धन लूटैक योजना बनल। मुदा ई नै बुझलिऐ जे ग्रुपमे ओहनो अछि जे खून करए जाइए। भेलै सएह। खून केलक कियो नाओं लागल हमर। अपनो मन कहैए जे खुनी हम नै छी। मुदा सोझामे खून भेल तखन हम केम्हर रहिऐ।”
तही बीच दर्जनो तैयार सिपाहीक प्रवेश भेल। सिपाहीकेँ देखिते सिपाहियो आ बलदेवाे चौंक गेल। उठि-उठि सभ ठाढ़ भेल। जहलसँ निकलि सभ सभकेँ देखए लगल।
~~
Subscribe to: Post Comments (Atom)


text:
सोनाक
सुइत
जेना-जेना
सुचित्राक बिआहक दिन लगिचाएल जाइत तेना-तेना निर्मला काकीक मनमे धएल विचारक
टनकक टहकी सेहो बढ़ए लगलनि। जहिना गुर घओक टनक रसे-रसे रसिआ शरीरमे टहकी बढ़ा
दइए, जेकरा खिल रूपमे निकालला पछाति टनको कमैए आ धाओ छूटबाक आशा जगबैए, तहिना
निर्मला काकीक मनक टहकी सेहो बढ़ि-निकलैक मोड़पर आबि मन कबुल लेलकनि जे अनेरे
मनक बात मनमे सड़बै छी, एकरा निकालबे नीक हएत। करियाएल मने निर्मला काकी बेटीक
मनोरथक आशा निकालि निराल-निराश होइत अपन हृदैक हारिक संग मनक हारि कबुल करैत
सुचित्राकेँ बुझबैत आगू बजली-
“बुच्ची, तूँ बेटी छिअ। मनक बात तोरा नै कहबऽ तँ केकरा कहब। तहूमे तोरे
धनक क्षय भेल अछि। किछु छिअ तँ कोखिक सन्तान तँ तोहीं छिअ। पुश्तैनी सोनाक सुइत...?”
सोनाक
सुइत तँ निर्मला काकीक मुहसँ निकलि गेलनि मुदा धसना तर पड़िते कोनो धार जेना
रूकि जाइ छै तहिना निर्मलो काकीकेँ भेलनि। अनायास मुँहक बोल ठमकि कऽ रूकि
गेलनि। माइक अधखिजू बात सुनि सुचित्राक मनमे उठल जे चाउर कुटैकाल धानो अधखिजू
होइए, मुदा एहनो तँ होइते छै जे अधखिजुओ मारिक चोट नीजा जीवनो-जान लऽ लइ छै। आखिर
हुनका मनमे कोन एहेन आँकर-पाथर पड़ि गेलनि जे कण्ठसँ ऊपर बकार नै आबि रहल छन्हि।
पताएल आगिकेँ जहिना खोरनीसँ खोड़िते जीताएल आगि ऊपर चलि अबैत तहिना खोड़ैत
सुचित्रा बाजलि-
“माए, मनक बौस आ हृदैक ऋृषा दुनू दू सीमानक
भीतर रहैए, छातीक दूध पीनिहारि सन्तान हम छियौ, तखनि लाथ किए करै छेँ। जखनि
गरीब माए-बापक घर कियो जनम लइए तखने छाती मुक्का मारि बुझैए जे जिनगी भरि
कजराएल आँखिक नोरक धार बहबे करत, तइले चिन्ते की? साँझे
जेकर मृत्यु भेल तेकराले की लोक भरि राति कनिते रहत। बाज माए, बाजि कऽ हमरो
बाजूगर बना दे। बाज-बाज माए, तूँ माए छँह, तोरा नै कहबौ तँ अनका कहनौं की हएत।”
अंतिम पेजसँ.......................................................
सुिचत्राक
विचार सुनि निर्मला काकीक मन चौदहो भुवनक सातम सीढ़ी पार कऽ गेली। आठम सीढ़ीपर
पएर रखि बजली-
“बुच्ची, भुमकममे बुड़हाक देहपर घर खसि पड़लनि। ओही इलाज करबैमे सुइत
बन्हकी लगेलौं। अही आशापर लगौने रही जे जहिया सुचित्रा बिआह करै जोकर हएत तहिया
ने काज हएत, ताबे बेगरता सम्हारि लइ छी। मुदा डकैती कहि सुइत बेइमानी कऽ लेलक।”
माइक
बात सुनि सुचित्रा बाजलि-
“अहीले एते सोग करै छेँ, चोर-बेइमान चोरे-बैमान रहत, साधु-साधुए रहत।”¦१,१३५¦
१७ जुलाई २०१४


text:
पूर्णिया। 27 दिसम्बर। सूबे मे अपराध पर अंकुश लगेबाक तमाम प्रशासनिक प्रयासक बावजूद नित्य दिन हत्या आओर लूट एहेन घटनाक खबैर सदिखन चर्चा मे रहैत अछि। ताजा मामल मे एक अज्ञात युवक केर शव गाछ सँ लटकल बरामद भेल अछि। पुलिस हत्या केँ बाद शव क' लटकेबाक आशंका जता रहल अछि।
अपराधक ई ताजा वारदात मुफ्फसिल थाना क्षेत्रक चांदी कठवा गामक अछि। आय बुध दिन गाछ सँ लटकल अज्ञात लाशक बाद इलाका मे सनसनी पसरल अछि। घटना केर सूचना भेटते स्थानीय पुलिस शव क' अप्पन कब्ज़ा मे ल' लेलक।
स्थानीय लोग सभसँ पूछताछ केर आधार पर एहि मामलक जांच कायल जे रहल अछि। शव के शिनाख्त करबाक एहो प्रयास कायल जे रहल अछि। पुलिस आशंका जाहिर क' रहल अछि कि युवक केर हत्या करी गाछ सँ लटकाओल गेल अछि।


text:
Tuesday, September 4, 2012
शिवशंकर सिंह ठाकुर- श्रद्धान्जलि
शिवशंकर सिंह ठाकुर
श्रद्धान्जलि
आइ पुनः आएल ई दिवस अछि,
हमर अहाँक आइ मिलन अछि,
आइयेक दिन हम अहाँ एक सूत्रमे बन्हल रही
प्रेमक फूल अहाँक बाड़ीक
हमर जीवनमे आइ खिलल छल ,
आ हमर मिलन सेहो तँ प्रिय
आजुक पावस दिवसमे
कतेको साल पहिने खिलल छल !!!
कतेक बढ़िया छल ओ दिन
आ अहसास हमर मिलनक,
जखन अग्नि केँ साक्षी मानि कऽ,
हम अहाँ आइये प्रणय-सूत्रमे बन्हल रही,
ओ राति किछु खास छल,
चाँदनी मे नहाएल छल,
हमर अहाँक मिलनक गवाह बनल छल !!!
हम समर्पित भऽ गेल रही अहाँक अंकमे ओइ राति,
आ अहूँ तँ अपना आपकेँ हमरा समर्पित कऽ देने रही
प्रेमक रसमे हम दुहु गोटे सराबोर भऽ गेल रही,
ओइ राति हमर दिल कतेक जोड़ सँ धड़कि रहल छल,
आ धौंकनी जकाँ धधकि रहल छल हमर सम्पूर्ण देह,
घाम सँ लथपथ ,एक दोसराक बाहुपास मे सिमटल रही,
ओइ राति हम हम नै रही,अहाँ अहाँ नै रही,
दुहू गोटा एक भऽ गेल रही !!!
हमर बाड़ीक तीनू फूल आइ पैघ भऽ गेल,
कतेक सुन्दर लागि रहल अइ ,
अहाँ रहितौंह तँ देखितौंह आ हमरा चिकौटी काटितौंह,
ई तीनों तँ अहींक 'प्रेम' गाछक फूल अइ,
एकरा देखबाक खुशी कते पैघ होइत छैक ,
से तँ अहाँ बुझबे करैत छी,
एकरा तँ व्यक्त नै कएल जा सकैछ,
ई तँ अव्यक्त होइत अछि,
आखिर मे ई शरीर तँ सेहो स्थूल भऽ जाइत अछि !!!
आइ अहाँ नै छी तैओ हमरा लगैए,
जे अहाँ किम्हरो सँ हमरा देखि रहल छी,
हमर खुशी आइ अपूर्ण लागि रहल अछि,
तैयो हमर खुशीमे मानू अहाँ अपन खुशी ताकि रहल होइ,
आइ हम कतेक असगर लागि रहल छी,
रहि-रहि अहाँक स्मरणमे कोर काँपि रहल अइ,
हमर मोनक भावना केँ कियो अनुभव कऽ सकैछ ,
हमरा लेल आइयो अहाँ ओतबे स्नेहपूर्ण छी !!!
अहाँ दऽ जखन हम सोचै छी,
अहाँक संग बिताएल एक एक क्षण, एक एक पल
केँ स्मरण कऽ कऽ हम प्रफुल्लित भऽ जाइ छी,
कोना कऽ अनझोके सँ हम अहाँ टकरा गेल रही,
अहाँ कनी बेशी तमसा गेल रही,
ओकर बाद तँ हमर अहाँक भेँट-घाँट होइते रहल,
आ हमर अहाँक प्रेम बढिते गेल,
फेर दुहु गोटे प्रणय -सूत्र मे बन्हि गेलौंह !!!
आजुक ई दिन अति पावन अइ,
आब जखन की अहाँ नै रहलौंह,
हम की करू ,आजुक दिनकेँ कोना कऽ मनाउ,
से नै फुरा रहल अछि,
पहिने तँ दुहु गोटा मिल कऽ आजुक दिनकेँ मनबैत रही,
अही दिन केँ विशेष रूप सँ यादगार बनबैत रही ,
ओतेक हिम्मत आब हमरा नै रहि गेल !!!
हम धीरे धीरे आब टूटऽ लगलौंह अछि ,
आब जखन कखनो अहाँक याद अबै अछि
हम चुप्पे सँ कानि लै छी, फेर बच्चा सभ केँ देख कऽ
अपन काननाइ रोकि लैत छी, मोन मे गबधी मारि लैत छी,
भीतर सँ अशान्ते रहैत छी, मोन मे लललाहा आगि के देखैए?
अहाँ तँ सदिखन हमर मोने मे रहब ,
तैयो आइ अहाँक बहुत याद अबैए ,
अकुलाइतो हम चुप छी ,
बुझाइए जे ई चुप्पी हमर साँसक संगे टूटि पाएत ,
मोनक बात मनहि रहि जाएत,
अपन बात आइ एतहि सम्पन्न करैत छी,
आजुक ई कलम अहींकेँ समर्पित करै छी!!!
हमर ई फूल अहाँ स्वीकार करू,
हमर ई नोर, ईएह श्रद्धांजलि अइ,
गलती केँ माफ करैत ,
एकरा स्वीकार करू !!!
Posted by Gajendra at 8:49 AM
Labels: शिवशंकर सिंह ठाकुर
Subscribe to: Post Comments (Atom)